text:
TEX-SOURS: Cambridge School Shakespeare edite par Richard Andrews ek Rex Gibson; 1994
©DEV VIRAHSAWMY FOUNDATION
The Management Company of the Foundation is Abax Corporate Services Ltd of 6th Floor, Tower A, 1 Cybercity, Ebène, Mauritius.
BANN PERSONAZ
LAFAMI RWAYAL DANNMARK
Prens Hamlet
Klodious, Lerwa Dannmark, Tonton Hamlet
Zertrid, Larenn Dannmark, Mama Hamlet
Nam Lerwa Hamlet, Papa Hamlet
PALE RWAYAL DANNMARK
Polonious, Konseye Lerwa
Ofilia, Tifi Polonious
Lairtes, Garson Polonious
Renaldo, Anplwaye Polonious
Osrik
Bann Lord
Bann Nob
Bann ofisatenndent
Voltemann, Anbasader dan Norvez
Kornelious, Anbasader dan Norvez
Marselous
Barnardo
Fransisko
Solda ek santinel
Horasio, Kamarad Hamlet
Rozennkrantz, Fos kamwad, espion lerwa
Gildernstern, Fos kamwad, espion lerwa
Fortinnbras, Prens Norvez
Kapitenn dan larme Fortinnbras
Akter Prensipal
Lezot akter
Anbasader Angle
Enn maren
1e labourer simitier (Kloun 1)
2em labourer simitier (Kloun 2)
Pret dan lanterman Ofilia
Aksion pies la li deroule dan Pale Rwayal dan Elsinor
AK 1 SENN 1
Enn platform arme lor latour Sato Elsinor. Barnardo ek Fransisko, de santinel, rantre.
BARNARDO
Kisannla la?
FRANSISKO
Chombo! Reponn. Pa bouze. Twa ki twa?
BARNARDO
Viv Lerwa!
FRANSISKO
Barnardo?
BARNARDO
Limem.
FRANSISKO
Mersi matlo! To pa konn retar twa.
BARNARDO
Finn minwi pil. Al dormi Fransisko
FRANSISKO
Mersi to pans mwa. Ala fer fre la!
Mo lespri tourmante.
BARNARDO
Tou finn pas trankil?
FRANSISKO
Enn mous pa bouze.
BARNARDO
Bonswar matlo!
Si to zwenn Horasio ek Marselous,
Mo partner dan travay, dir zot fer vit.
FRANSISKO
Mo kwar zotmem sa.
Horasio ek Marselous rantre
Stop! Kisannla sa?
HORASIO
Zanfan Dannmark.
MARSELOUS
Ek serviter Lerwa.
FRANSISKO
Salam kamarad!
MARSELOUS
Salam bon solda.
Ki finn ranplas twa?
FRANSISKO
Barnardo finn relev mwa.
Mwa’al kas enn poz ! ( Fransisko sorti)
MARSELOUS
Ki lapoz Barnardo?
BARNARDO
Pa Horasio sa?
HORASIO
Kikfwa so nam.
BARNARDO
Bienveni Horasio! Twa’si Marselous!
MARSELOUS
Sa zafer la finn reparet seswar?
BARNARDO
Nanye ziska ler.
MARSELOUS
Dapre Horasio nou latet pa bon;
Li refiz aksepte seki de fwa
Finn teroriz nou lizie dan aswar.
Akoz sa mo finn dimann li vini,
Vinn veye, gete ar so prop lizie,
Si nam la reparet, e si korek
Koz ar li, dimann li kifer li la.
HORASIO
Perttan! Zefor dan vid.
BANARDO
Enpe pasians!
Letansa les nou konvenk to zorey
Ki pe refiz kwar zistwar ki nou’nn viv
De aswar aswiv.
HORASIO
OK Barnardo
Dir mwa tou tomem.
BARNARDO
Yer swar ver enn-er
Kan sa zetwal la, drwat-drwat lor latet,
Pe sem lekleraz lor parkour tropik
Kouma aster, Marselous ek momem,
Kouma laklos sone –
Nam rantre
MARSELOUS
Hen!Hen Gete! Ala li revini.
BARNARDO
Vadire nou lerwa ki finn fek mor.
MARSELOUS
To enn koko Horasio. Koz ar li.
BARNARDO
Li pa kouma Lerwa? Hen Horasio!
HORASIO
Fouf! Lafreyer angourdi mo lespri.
BARNARDO
Li ole nou koz ar li.
MARSELOUS
Dir kiksoz.
HORASIO
Ou ki ou ki trouble lape aswar?
Kifer ou finn degiz ou lamanier
Defen Samazeste Lerwa Dannmark,
Dan so larmir rwayal? Koze! Enn lord!
MARSELOUS
Li pa apresie.
BARNARDO
Ala li ale!
HORASIO
Chombo laba! Arete mo dir! Koze!
Nam sorti
MARCELOUS
Li’nn fonn e li refiz nou komann.
BARNARDO
He Horasio! To paret efare.
Tousa pa depas limazinasion?
Ki to dir matlo?
HORASIO
Mo fer serman, mo pa ti pou kwar sa
Si mo pa ti trouve, gagn prev formal,
Ar mo de lizie.
MARSELOUS
Foto lerwa non?
HORASIO
Parey kouma twa to foto tomem.
Samem armir li ti mete zour ki
Li ti demont fezer lerwa Norvez;
Mem regar kan dan gran konfrontasion
Li ti tay-tay so ennmi anmorso.
Difisil konpran!
MARSELOUS
De fwa avan, mem ler ekzakteman
Li finn pas isi opa militer.
HORASIO
Mo pa kone kouma enterpret sa
Me mo disan ape averti mwa
Ki pou’ena bel-bel tourman pli divan.
MARSELOUS
Kisannla kapav dir mwa enn zafer?
Kifer pei net finn mobilize;
Partou mem zefor e mem sirveyans;
Partou kot pase prodiksion zouti
Lager pe kas pake, absorb resours,
Fer lasemenn manz Samdi ek Dimans;
Kifer laswer aswar vinn zwenn lizour?
Kisannla kapav dir mwa?
HORASIO
Mwa mo kwar –
Anfen dapre rimer. Defen Lerwa,
Lerwa Hamlet, ki fek paret isi,
Ti relev defi Lerwa Fortinnbras,
– Dan vantar pa ti ena so segon.
Nou Lerwa Hamlet pa ti kil parad,
Manz ar vantar la, fer li manz feyaz.
Toulede ti sign enn trete dapre
Lalwa ek tradision: venker pou pran
Teritwar angaz so rival venki.
Nou lerwa viktorye ti pran so di
Parey kouma lotla ti pou fer si
Li li ti sot latet Lerwa Hamlet.
Me zenn Fortinnbras, enn latet brile,
Zenes san experyans, matirite
Finn lev enn larme vakabon-vwayou
Ki nek swiv pou lentere personel.
So plan li bien kler. Li ole repran
Par lafors seki dan diel legal
So papa ti perdi. Akoz samem
Pei pe pare pou fer fas ennmi;
Akoz samem ena bel-bel garrbarr.
BARNARDO
Ladan mem! Mo sir to ena rezon.
Li normal donk ki nam defen lerwa
Arme kont ennmi fer aparision
Parski lager la konsern li sirtou.
HORASIO
Wi, enn zafer ki fatig nou lespri.
Dan leta pwisan ki Rom ti ete,
Zis avan asasina Zil Sezar
Tou bann tom ti devide e kadav
Par tonn ti pe trenn lari vadire
Korbo finn anvayi zarden piblik;
Zetwal kras dife, laroze disan,
Explozion soler; e planet Neptinn
Ti fer losean modi dan koma.
Isi osi dan nou pei bann sign
Maler ti finn anons lagign, mofinn.
Nam retourne
Shuut! Trankil! Ala li pe revini.
Ariv ki ariv mo pou fann ar li.
Chombo twa laba! Lonbraz skelet!
Li ouver so lebra
Si to’ena lavwa, pouvwar laparol,
Koz ar mwa.
Si ena kiksoz ki mo bizen fer
Pou to gagn lape e mo gagn lagras,
Koz ar mwa.
Si to okouran soy dan lorizon
Ki kapav bare si kone davans,
Koze!
Si to finn kasiet trezor enportan
Dan fon vant later e to vinn vey li
Apre to lamor … (Enn kok sante)
Koze! Dir ki to sekre! Marselous,
Anpes li ale!
MARSELOUS
Ki mo bizen fer? Mo servi mo lans?
HORASIO
Si bizen.
BARNARDO
Ala li la!
HORASIO
Non isi.
MARSELOUS
Li nepli la.
Nam la sorti
Nou finn fane. Nou’nn mank li direspe.
Nou violans initil finn agas li.
Li kouma ler e nou zestaz brital
Fer nou resanble bann move zokris.
BARNARDO
Li ti pe’al koze ler kok la sante.
HORASIO
Kouma enn koupab ki per konsekans
Li soke. Nou gran dimoun kontan dir
Kan kok, mesaze barlizour, sante
Bann lespri egare vit-vit retourn
Dan zot lemonn souteren dan fernwar.
Samem ki finn fek deroule isi.
MARSELOUS
Kouma kok sante, nam la fonn dan nwar.
Ena dimoun dir kan Nwel aprose
Zwazo barlizour sante toutlanwit.
Lerla movezer kasiet dan trou nwar;
Latmosfer beni pous jab ek mofinn
E ler pirifie akey lesperans.
HORASIO
Mo ‘si mo’nn tann sa me mo pa tro sir.
Eh! Get laba dan les! Lorizon kler
Ar manto laflam pe fonn laroze
Lor Montagn Signo, kolinn Samarel.
Soley pe leve. Nou kapav kas bann.
Mo panse nou bizen enform Hamlet.
Mo sir nam la pou dakor koz ar li.
Nou lamitie ek nou devwar obliz
Nou dir li tou. Ki zot dir? Zot dakor?
MARSELOUS
Dakor. Swiv mwa. Mo konn ekzakteman
Kot nou pou zwenn li zordi gramaten.
Zot sorti
AK 1 SENN 2
Dan lasal tronn Sato Elsinor. Tronpet sone. Klodious (Lerwa Dannmark), Zertrid (Larenn), Hamlet, Polonious, Lairtes, Ofilia, Voltemand, Kornelious, bann Lord , nob ek serviter rantre.
KLODIOUS
Mem si souvenir lamor nou Gran Frer
Ankor bien-bien fre dan memwar nou tou,
Mem nou ti bizen gard leker andey,
Met pavyon anbern, montre figir tris
Nou finn reysi gard enn bon lekilib
Ant larezon ek santiman normal:
Plor so lamor san bliye nou devwar.
Akoz samem nou belser yer, zordi
Nou larenn, partner egal dan pouvwar,
Finn vinn – koumadir lazwa dan tristes,
Sourir ki finn may dan tanay imid,
Maryaz karrmadi, lanterman vinndou,
Zwisans kontrole marye ar tristes –
Nou madam. Pa desizion pran tousel –
Zot tou libreman finn donn zot soutien –
Mersi! Enn problem irzan. Fortinnbras,
Prens Norvez, parski li kwar nou dan douk
Akoz lamor nou frer, parski li kwar
Pei engouvernab ek divize,
Pe met presion pou obliz nou rann li
Teritwar ki so papa ti perdi
Dan konba loyal ar defen mo frer.
Bon, ala seki nou finn deside:
Nou finn ekrir Lerwa Norvez enn let.
Samazeste ki malad pa kone
Ki so neve pe met dibri partou,
Pe fer piyaz ar rises nasional.
Mo bon Kornelious ek ou Voltemand,
Ala zot mision. Tou detayman kler
Dapre protokol. Swiv bien enstriksion.
Pa perdi letan, zafer la prese.
KORNELIOUS/ VOLTEMAND
Kan ou donn enn lord nou ekzekite.
KLODIOUS
Lor la peyna dout. Salam. Bon vwayaz.
Voltemand ek kornelious sorti
Lairtes ou tour. Ki nou kapav fer?
Ou ti koz enn swe. Dir nou ki zafer.
Si ou koz enn bon koze ar lerwa
Pa gagn drwa perdi lavwa. Ki ou’le,
Ki ou pa merite san dimande?
Latet limem pa pli pros ar leker,
Lame pa pli neseser pou labous
Ki ou papa ek nou pouvwar rwayal.
Pa per koze Lairtes.
LAIRTES
Gran Senier,
Donn mwa ou permision retourn an Frans.
Mo finn retourn Dannmark pou akonpli
Mo devwar vizavi ou kouronnman
Me aster ki mo finn fer mo devwar
Mo lespri ek mo dezir zot an Frans.
Permet mwa poz zot divan ou lipie.
KLODIOUS
Ou papa dakor? Dir mwa Polonious.
POLONIOUS
Li finn persiste ar boukou pasians
E dousma-dousma rezistans bese
Ziska kontreker mo finn dir li wi.
Votmazeste donn li ou permision.
KLODIOUS
Lairtes, trap letan kouma dwatet
E depans li bien pou ou prop dibien.
Aster mo neve Hamlet, mo garson –
HAMLET
(Ar limem)
Enpe plis fami, enpe mwens ami.
KLODIOUS
Kifer niaz ankor kouver ou lesiel?
HAMLET
Pa vre Senier, mo pe bengn dan soley.
ZERTRID
Mo garson Hamlet, kit kouler andey,
Montre lamitie pou nouvo lerwa.
Pa kapav toultan ar lizie larme
Rod memwar to papa dan lapousier.
Nou tou nou kone lamor ekziste,
Pasaz neseser ver leternite.
HAMLET
Wi, Madam, nou tou nou kone.
ZERTRID
Alor
Kifer to paret vadire mosad?
HAMLET
Paret Madam. Non. Pa paret. Mo tris.
Ayo Maman, pa zis mo manto nwar,
Kostim dey tradisionel, soupir tris,
Larm dan mo lizie, sagren lor figir
Ki dir mo tris. Wi ar tousa kapav
Fer kwar, fer vadire. Pa vadire
Madam. Mo tris. Mo pa’nn met degizman.
KLODIOUS
Li korek, nou bien apresie, Hamlet,
Ki ou dey pe plor lamor ou papa;
Me ou papa ti perdi so papa
Ki li li ti pas dan enn douk parey.
Normal seki res deryer zot bizen
Swiv koutim, fer servis demor me kan
Dey permanan pe depas kad lerla
Sa pa normal. Non, bon zom pa fer sa.
Lesiel pa beni nou obstinasion
Parski li montre imatirite,
Enpasians, lespri endisipline.
Dimoun plis ordiner zot bien kone
Ki bizen aksepte inevitab;
Opozision steril pa korek,
Li touy lesperans, fer lesiel plore.
Fer fos ar lavi, fer fos ar lamor,
Ar bon sans, ar lozik. Lamor papa
Yer, zordi, dime pe dir nou for-for:
‘Aksepte seki ete.’ Arete!
Anter ou sagren, lev lizie ver nou,
Ou papa e les lemonn tann nou bien:
Oumem eritie direk tronn Dannmark
E mo santiman paternel pou ou
Li san rezerv. Nou pa pe apresie
Ou desizion pou retourn Witennberg.
Nou pou satisfe si ou res isi
Pre ar nou leker, divan nou lizie,
Asistan prensipal, neve, garson.
ZERTRID
Oh Hamlet, pa les mwa priye dan vid;
Res ar nou, pa kit nou al Witennberg.
HAMLET
Ou dezir Madam se enn lord pou mwa.
KLODIOUS
Sa ki nou apel enn zoli repons.
Isi ou kot ou. Madam vinn ar mwa.
Hamlet so repons fer nou tou bien ge.
Anou selebre nou leker ere.
Ler nou fer enn tos, kouma kout kanon
Nou boner pou eklate dan lesiel,
Fer eko ar labous loraz. Swiv nou!
Tronpet. Zot tou apart Hamlet sorti
HAMLET
Kifer mo lekor pa vinn blok glason,
Fonn vinn dilo ki al evapore?
Kifer Lavi Permanan finn defann
Nou swiside? Bondie! Bondie! Bondie!
Lemonn finn vinn rann, rans, rasi, san gou;
Ayo mo mama! Pikan, lerb bourik
Partou. Tou finn devir anba lao!
Apenn de mwa, non, non mempa de mwa
Apre lamor enn Maha-Lerwa ki
Konpare ar sa ti enn nob Rama.
E lorla li ti ador mo mama;
Si li ti kapav li ti pou anpes
Divan mesanste sifonn so seve.
Ah Bondie! Kapav bliye? Pa kapav.
E mo mama ti kol ar li kouma
Seki pli li manze pli li gagn fen.
Apenn enn mwa! Bizen aret panse!
Fam, fam, fam, pli fos ki twa pa ena.
Soulie lanterman pa’nkor bien large
Dan so lipie ki ti pe swiv sekey
– Larm lor so lazou pa ankor bien sek;
Apenn trwa semenn – Mem enn zanimo
Ti pou res andey enpe pli lontan!
Ala li fons drwat dan lili bofrer,
Mo tonton, frer mo papa ki parey
Kouma li vadire mwa ek Herkil
– Mempa detrwa semenn! Dilo lizie
Pa’nkor sek e ala li remarye;
Lor vites li rant anba dra enses.
Malang, degoutan! Fer mwa gagn vomi!
Mo gagn maloker me bizen chomtayt.
Horasio, Marselous ek Barnardo rantre
HORASIO
Bonzour Monsenier!
HAMLET
Bonzour nob misie.
Horasio? Twa sa?
HORASIO
Momem Monsenier. Ou bon serviter.
HAMLET
Pa sa matlo me mo bon kamarad.
Ki finn fer twa kit Witennberg deryer?
Ki manier Marselous?
MARSELOUS
Korek Senier.
HAMLET
Mo kontan nou’nn zwenn. (Ar Barnardo) Korek Barnardo?
Dir mwa Horasio rezon to prezans.
HORASIO
Mo kontan kap lekol mo bon senier.
HAMLET
To pir ennmi pa gagn drwa koz koumsa.
Pa fors mo zorey ekout bann rimer
Kot Horasio zet labou lor limem.
To pa enn dramer. Aster dir kifer
To finn vinn vizit Sato Elsinor.
Avan to ale nou bizen fete.
HORASIO
Mo ti vinn pou lanterman ou papa.
HAMLET
Eh mo bon matlo, aret manz mo krann.
Dir plito to’nn vinn maryaz mo mama.
HORASIO
Deziem swiv premie preske kotakot.
HAMLET
Nou konn fer ekonomi, mo matlo.
Kari karrmadi servi dan vinndou.
Mo ti’a prefer zwenn doushmann dan lesiel
Ki get seki finn fek pase isi.
Mo papa! Koumadir li divan mwa.
HORASIO
Kotsa?
HAMLET
Dan limazinasion do ta.
HORASIO
Enn fwa mo ti trouv li. Enpresionan!
HAMLET
Sa ki apel zom. Peyna so segon.
HORASIO
Senier, mo kwar mo ti trouv li yer swar.
HAMLET
Trouv li? Kisannla?
HORASIO
Ou papa Senier.
HAMLET
To finn trouv mo papa, Lerwa Dannmark?
HORASIO
Gard ou kalm, ekout mwa atantivman.
Marselous ek Barnardo zot temwen
Sa zafer la.
HAMLET
Pa per pou dir mwa tou.
HORASIO
De aswar aswiv nou de kamarad,
Marselous ek Barnardo lor jouti,
Ler somey lamor chombo tou dan nwar,
Zot ti zwenn enn resanblans ou papa,
Net kouma limem, arme boutanbout,
Ki ti pas kot zot ar lapoz rwayal.
Trwa fwa li paret divan zot lizie
Paralize ar lafreyer entans;
Mars koste ar zot me zot pa bouze,
Zot pa dir enn mo telman zot tranble.
Ler zot finn dir mwa antout konfidans
Lor trwaziem swar mo ti akonpagn zot
Lor patrol e, pa manti, li vini
Net parey kouma dan zot deskripsion.
Mo ti konn ou papa bien. Peyna dout.
Ti limem sa!
HAMLET
Kot sa ti arive?
HORASIO
Lor platform kot nou ti degard Senier.
HAMLET
Zot ti koz ar li?
HORASIO
Wi, mwa, mo Senier.
Me li pa ti reponn. Enn kou, mo kwar,
Li ti dres so latet kouma parfwa
Nou fer kan nou pou koze me malsans
Lerlamem enn kok dres lagorz sante.
Kouma sa arive li disparet,
Fonn dan brouyar nwar.
HAMLET
Drol! Drol! Bien-bien drol!
HORASIO
Parol Senier. Samem laverite.
Nou ti panse ki li ti nou devwar
Enform ou.
HAMLET
Bien sir! Mersi. Me tousa bien-bien drol.
Zot lor jouti seswar?
MARSELOUS EK BARNARDO
Wi, mo Senier.
HAMLET
Li ti arme zot dir?
MARSELOUS EK BARNARDO
Wi, boutanbout.
HAMLET
Zot sir boutanbout?
MARSELOUS EK BARNARDO
Wi Senier mo sir.
HAMLET
Be zot pa ti trouv so figir alor.
HORASIO
So protez figir ti leve.
HAMLET
Li ti paret ankoler?
HORASIO
Pa ankoler. Plito tris.
HAMLET
So figir ti pal ousa rouz?
HORASIO
Pal pa rouz.
HAMLET
So lizie ti fixe lor zot?
HORASIO
Touletan.
HAMLET
Mo ti bizen ar zot.
HORASIO
Ou ti pou dan sok kouma nou.
HAMLET
Mo sir. Li ti res lontan?
HORASIO
Enn minit, de minit.
MARSELOUS EK BARNARDO
Pli lontan. Pli lontan.
HORASIO
Pa kan mo ti ar zot.
HAMLET
So labarb? Gri non.
HORASIO
Non. Li ti kouma ler li ti vivan,
Nwar ar detrwa bren blan parsi-parla.
HAMLET
Mo pou pas lanwit ar zot lor platform.
Kikfwa li pou revini.
HORASIO
Mwa mo sir.
HAMLET
Si nam mo papa, mo pou koz ar li
Mem si lanfer ouver so gran lagel
Pou aval mwa. Ekout sa konpagnon.
Si zot pa finn raport sa ar personn,
Mo pou apresie si zot gard silans
Lor seki finn arive e seki
Pou arive seswar. Analize
Me pa kas lakle. Salam, orevwar!
Nou zwenn aswar ant onz-er ek minwi
Lor platform.
HORASIO EK LEZOT
Kont lor nou santiman prop.
HAMLET
Mo kone mo kapav kont lor zot tou.
Zot tou eksepte Hamlet sorti
Nam mo papa arme. Ena problem.
Finn ena marday. Fernwar vini vit.
Anatandan tini-tini mo nam.
Enn zour pa enn zour, fer seki nou’le,
Krim ki nou’nn kasiet enn zour fer sirfas. (Li sorti)
AK 1 SENN 3
Dan Sato Elsinor. Enn lasam prive. Lairtes ek so ser Ofilia rantre.
LAIRTES
Mo zafer abor, mo bizen ale.
Ofilia ti-ser, pa bliye gate,
Tanzantan avoy enn ti let to frer.
Pa fer pares.
OFILIA
Kifer to per mo frer?
LAIRTES
Lor deklarasion afeksion Hamlet
Mo ena enn ti zafer pou dir twa.
Mo pa kwar li serye, solid ek ferm
Me plito emosion zenes anfler
Ki refrwadi vites zetwal filant.
Enn ti petal rouz lor pie flanbwayan
An Oktob, zoli, fre me kontsezon.
OFILIA
To kwar?
LAIRTES
Kwar mwa, mo kone ki mo dir.
Kan nou pe grandi, pa zis nou lekor
Ki grandi; nou lespri ‘si vinn pli fit.
Mo pa dir li pa kontan twa aster;
Kikfwa so leker onet ek senser.
Aster. Me pli tar kan so rol vinn kler,
Kan dezir bes latet divan devwar
So disan rwayal pou tras so sime,
Anpes li ekout santiman prive
Me fors li pran kont lentere piblik.
Lerla si li dir li bien kontan twa
To kapav kwar li parski so pouvwar
Permet li azir dan so lentere
E dan lentere pei anmemtan.
Aster mazinn to loner Ofilia
Si to les zoli koze anbet twa,
Presion pasion enpasian tourdi twa,
Ouver to trezor, briz to lavenir.
Tansion Ofilia, atansion Fifi,
Pa les so dezir lak to inosans.
Mem enn tifi pir ek prop andanze
Si li les bann zetwal pionn so bote.
Mem bann dimoun prop sali par palab.
Move moutouk manz freser nouvo fler;
Laroze gramaten bril bourzon zenn.
Akoz sa mo koko fer atansion;
Nou prop lafors kapav vinn nou febles.
OFILIA
Mo promet twa me atansion mo frer.
Pa fer fos, koz zoli-zoli koze
Lor sime pikan ki al paradi
Me pran sime zwisans ki al lanfer,
Bliye to prop konsey.
LAIRTES
Pa per mo ser.
Polonious rantre
Mo pou anretar – Ala papa la.
De orevwar, deziem benediksion;
Lasans pe sourir lor deziem salam.
POLONIOUS
To’ankor lamem Lairtes? Pa fane.
Pandan ki divan gonfle to lavwal
To pe fer lakagn. Bon vwayaz mo Gran.
Pa bliye mo bann konsey. Grav zot bien
Dan to memwar. Gard sekre to lide,
Azir kan to extra sir; frekante
Me pa fouraye. Kan to sir ki to
Kamwad li senser, amar li sere
Ar to leker ar labaka lasie
Me pa les premieveni anpwazonn
To lekzistans. Tansion! Bonavini
Pa rod lager me si to dan lager
Fer to adverser respe to grander.
Ekout lezot dir, twa pa dir nanye;
Ekout zot koze, pa dir to panse.
Napa bangole, fer extravagan;
Kan to swiv lamod pa fer madigra.
Manier abiye montre to kara
E an Frans Beta zot extra malen
Lor ziz labiyman, mizir stennding.
Ni pret lamone, ni to pran prete.
Kan pret lamone, souvan nou perdi
Pa zis lamone me kamwad osi.
Kan to pran prete, sa zafer pli sal:
To perdi kontrol lor to prop zafer.
Pa bliye res onet anver tomem
E lerla kouma lanwit swiv lizour
To pou res onet anver bann lezot.
Salam. Bondie beni twa mo garson.
LAIRTES
Ar leker tris mo dir ou orevwar.
POLONIOUS
Ale vit. To bann serviter abor.
LAIRTES
Salam Ofilia, pa bliye Fifi
Seki mo’nn dir twa.
OFILIA
Mo’nn ferm li akle
E lakle dan to lame. Orevwar.
LAIRTES
Salam. (Lairtes sorti)
POLONIOUS
Dir mwa Ofilia, ki li finn dir twa.
OFILIA
Enn ti zafer ki konsern Prens Hamlet.
POLONIOUS
Bien bon sa. Mo’si mo bizen dir twa
Seki mo’nn tande. Dapre koze la
Hamlet pe fer to letour. Mo tifi
Dapre koze la to ankouraz li.
Si sa koze la koz laverite
Mo bizen dir twa ki twa mo tifi
To pa pe konn fer respekte loner.
Ki ena vre-vre? Koz laverite.
OFILIA
Depi enpe fek li pe signal mwa
So lafeksion …
POLONIOUS
Lafeksion? To pa fol?
To koz kouma enn poupet doukiya,
Enn pov bachara goni dan latet.
Eski to kwar signal sipakiete?
OFILIA
Senier mo pa kone ki bizen kwar.
POLONIOUS
Chabas! Ekout mwa. To’ankor enn baba
Ki finn manz so boul, pran so simagre
Pou larzan kontan. Signal to lespri,
Tansion nek aval lamson ek bouson,
Lerla signal mwa enn pov ti batar.
OFILIA
Senier, li pa finn mank mwa direspe
Zame. So manier …
POLONIOUS
Manier? Dan lamanier. Pov enbesil.
OFILIA
So deklarasion Senier li fer ar
Serman solanel, parol relizie.
POLONIOUS
Wi, wi, wi, zoli lak pou may mwano.
Mo kone piti, kan disan zenes
Tourbiyone ar laraz dan latet.
Lerla – lalang peyna lezo – parol
Anler deklar monper. Ayo beti,
Emosion petar fizet alime
For-for me refrwadi net lor vites.
Apartir aster aret vann-vane,
Res dan to lasam, evit bann rapas.
Kwar mwa, Prens Hamlet li ankor bien zenn
E li ena plis liberte ki twa.
Pa ekout so serman, parol sikre,
Parol paret sakre, mo Ofilia,
Ki li servi pou met twa dan siro.
Dorenavan mo defann twa, tande,
Defann twa zwenn li ousa koz ar li.
To finn bien tann mwa? Koze Ofilia.
OFILIA
Wi, papa. (Zot sorti)
AK 1 SENN 4
Platfom Sirveyans. Hamlet, Horasio ek Marselous rantre
HAMLET
Fouf! Ala fer fre la.
HORASIO
Vadire freser la morde.
HAMLET
Ki ler la?
HORASIO
Mo kwar pre pou minwi.
MARSELOUS
Non, apre minwi.
HORASIO
Vremem! Mo pa’nn tann laklos. Preske ler
Kan nam la abitie fer so letour.
(Son tronpet ek tapaz fizi)
Ki’ete sa Senier?
HAMLET
Nou lerwa pas lanwit, devid boutey,
Manze, bwar, donn jaz e so nachannya
Dans kouma deler; ler li devid ver
Zot soufle tronpet, zot bate tanbour,
Selebre laviktwar.
HORASIO
Enn koutim sa?
HAMLET
Malerezman wi.
Me mwa ki finn ne dan sa kiltir la
Mo prefer panse ki sa koutim la
Preferab bliye net so lekzistans.
Tradision larak fer nou perdi pwen
Gat repitasion, fer lemonn bliye
Tou bann gran explwa, aksion eroik
Ki nou pei finn reysi akonpli.
Fer sagren parfwa kan enn gran dimoun
Ne ar enn defo – difisil blam li,
Li finn ne koumsa – ki kouma kanser
Fann pikan partou, depas tou bann born,
Al andeor kad ziska ki bisagn
Pran plas sanbrani. Lerla malang pi
Touf tou seki bon e lizie lemonn
Trouv zis pouritir ki fane partou.
Nam rantre
HORASIO
Senier get li laba.
HAMLET
Ah Bondie ar tou ou sen protez nou!
Eski ou lespri sen ousa dane?
Ou dan paradi ousa dan lanfer?
Eski ou sem lagign ousa lasans?
Mem si mo pa tro sir ki ou ete
Mo pou koz ar ou, apel ou Hamlet,
Lerwa, papa, Gran Dannwa. Reponn mwa.
Pa les mwa fletri lor pie ignorans.
Donn mwa enn rezon kifer ou kadav
Beni par Legliz finn kit so serkey;
Kifer tom granit liber lokater.
Ki vedir tousa? Yer anba later,
Seswar dan klerdlinn, arme pou lager
Ou sem laterer e nou letansa
Nou paralize, lespri angourdi.
Nou nepli kone. Dir ki bizen fer.
Nam la fer sign Hamlet pou swiv li
HORASIO
Li pe dimann ou swiv li dan enn kwen
Koumadir li’ena pou dir enn sekre
Zis pou ou zorey.
MARSELOUS
Ar boukou manier
Li pe signal ou swiv li dan enn kwen.
Pa fer sa Senier.
HORASIO
Fale pa fer sa.
HAMLET
Li pa’le koze. Mo bizen swiv li.
HORASIO
Non, non mo Senier.
HAMLET
Ki ena pou per?
Mo lavi pa vo enn gram lapousier;
Mo nam imortel pa per simitier.
Li pe apel mwa. Mo pe al ar li.
HORASIO
Tansion li ris ou dan kouran kaskad,
Amenn ou dan bor presipis lamor
Pous ou dan vid , ou’al kraz lor ros anba;
Ousa servi so pouvwar malefik
Pou fer ou vinn fou, perdi larezon.
Pa bliye komie isi finn tase,
Manitize par vertiz enn trou nwar.
HAMLET
Get li apel mwa. Ale, mo vini.
MARSELOUS
Pa kapav les ou.
HAMLET
Larg mwa Marselous.
HORASIO
Mo pa pou larg ou.
HAMLET
Desten apel mwa.
Sak gout disan dan lavenn pe dir mwa
Ni lion ni tig pa pou fer mwa gagn per.
Li pe apel mwa. Larg mwa mo dir zot.
Pa tande, larg mwa. Tansion mo sape.
Avanse! – Ale, mo pe vinn deryer.
Nam ek Hamlet sorti
HORASIO
So latet fatige.
MARSELOUS
Nou swiv li. Oblize dezobeir.
HORASIO
Wi, nou swiv. Ki pou arive pli divan?
MARSELOUS
Ena pouritir dan leta Dannmark.
HORASIO
Bondie pou gid nou.
MARSELOUS
Nou swiv li. (Zot sorti )
AK 1 SENN 5
Lor sitadel Sato Elsinor. Nam ek Hamlet rantre
HAMLET
Stop! Aster koze ki to ole.
NAM
Ekout mwa
HAMLET
Dakor.
NAM
Barlizour prese
Pou mo retourn dan laflam pirgatwar.
HAMLET
Pov, pov jab!
NAM
Mo pa’le pitie Hamlet.
Ouver to zorey plito, ekout mwa.
HAMLET
Mo pe ekoute.
NAM
Pare pou vanze.
HAMLET
Vanze?
NAM
Mwa mo nam to papa Hamlet,
Mo kondane aswar pou mars dan nwar
E lizour mo kwi dan fourno soufrans
Ziska ki mo lav mo pese mortel.
Pa gagn drwa koze seki pe pase,
Sinon mo ti pou rakont twa seki
Desir to nam, fer to disan kaye,
Fer to lagren lizie deboulone,
To seve boukle vinn pikan oursen,
Dibout drwat avan finalman grene.
Vivan peyna drwa konn sekre lamor.
Ekout bien mo garson, ekout mwa bien.
Si vremem to ti kontan to papa …
HAMLET
Ayo Bondie!
NAM
Vanz asasina to papa.
HAMLET
Asasina?
NAM
Kriel, orib, degoutan, degoutan.
HAMLET
Vit, vit, vit dir mwa. Les mwa lor vites
Fit zouti vanzans, vers disan demon.
NAM
Mo kontan trouv twa fite pou vanze.
Si pa ti koumsa to ti pou kouma
Gomon dan marekaz Nimakarram.
Ekoute Hamlet. Tou dimoun zot kwar
Serpan ti pik mwa dan mo verze mang.
Finn fann fos rimer. Mesan serpan la
Hamlet zordi met kouronn to papa.
HAMLET
Mo ti kone. Mo tonton?
NAM
Pitasie, imoral, pa dimoun sa.
Bebet la servi sorsie, longanis
Pou fer to mama bliye so devwar.
Tou fane, tou grene. Li tourn ledo
Ar lamour senser pou anbras pese.
Verti zame rant dan lak pouritir,
Parey vis res vis malgre makiyaz.
Pouritir bouf pouritir. Barlizour
Hamlet laba pe pwente dan lesiel;
Mo bizen fer vit. Enn apremidi
Ler mo ti pe fer lasies dan verze
To tonton profit mo somey, rantre
Fiol pwazon dan lame ki li devers
Dan mo zorey. Pwazon malefik la
Lor vites li kontaminn disan, blok
Sirkilasion, kouver lekor ar klos
Ki larg dipi. Ala kouma mo frer
Profit mo febles, koken mo lavi,
Mo kouronn ek mo larenn enn sel kou.
San prepar mo nam, san enn sakreman
Li avoy mwa manze. Ayo Senier!
Hamlet, mo garson, pa les pitasie
Fer vis lor lili lafami rwayal.
Me rapel bien, pa les panse kriel
Fer ditor to mama. Les so pese
Dan lame Bondie. Les so konsians minn
Li ziska li dimann Bondie pardon.
Barlizour dan les pe’apel gramaten.
Adie mo garson, zame bliye mwa.
(Nam la sorti)
HAMLET
Tou bann nam dan lesiel ek lor later –
Ek dan lanfer ‘si – Ayo mo Bondie!
Bizen tini ferm. Pa gagn drwa febli.
Zame bliye twa? Mo promet. Zame!
Tank ki lavi ekziste lor later.
Zame bliye twa? Mo prefer efas
Mo memwar prop e gard zis to zimaz.
Ah fam san prensip!
Klodious sovaz, salte, move verminn!
Marke, garde. Ena servi sourir
Pou kasiet malang. Dan Dannmark li kler.
Tonton, to pese deor. Mo bizen
Rapel: ‘Adie, adie, pa bliye mwa.’
Mo’nn fer serman.
HORASIO
(andeor lasenn)
Senier Hamlet!
MARSELOUS
(andeor lasenn)
Mo Prens!
Horasio ek Marselous rantre
HORASIO
Bondie protez li!
HAMLET
Amenn!
MARSELOUS
Ilo hoho Senier
HAMLET
Ilo hoho mo zwazo!
MARSELOUS
Ou bien Senier?
HAMLET
Foul korek!
HORASIO
Ki finn arive Senier?
HAMLET.
Non, non, non, to pou kas lakle.
HORASIO
Parol Senier.
MARSELOUS
Mo’si parey!
HAMLET
Ki zot pou dir si mo les zot kone …
Sir-sir zot pa pou zaza?
HORASIO EK MARSELOUS
Fer serman!
HAMLET
Enn salo ki viv dan pei Dannmark
Li oblize enn verminn.
HORASIO
Pa bizen enn nam andeor so tom
Pou vinn dir nou sa.
HAMLET
Pa manti beta!
Savedir san katakata anou
Separe, sakenn so sime dapre
Sakenn so program, sakenn so sakenn
E mwa lor mo prop sime mo trase.
HORASIO
Kifer ou pe koz parabol Senier?
Pa pe konpran ou.
HAMLET
Sori mo rann. Pa gard dan leker.
HORASIO
Peyna problem Senier.
HAMLET
Non Horasio. Ena bel-bel problem.
Bel-bel bala! Nam ki ti vinn isi,
Les mo dir zot, li enn nam onorab.
Rann mwa enn servis, napa sey konn plis.
Me parski zot de zot onet, senser
Mo pou dimann zot rann enn ti servis.
HORASIO
Ki nou kapav fer?
HAMLET
Lor zafer seswar, choupchap, bous labous.
HORASIO EK MARSELOUS
Mo donn ou parol.
HAMLET
Bizen fer serman.
HORASIO
Kont lor mwa Senier.
MARSELOUS
Lor mwa’si Senier.
HAMLET
Serman lor mo lepe.
MARSELOUS
Nou finn fini.
HAMLET
Mo dir zot fer serman lor mo lepe.
NAM
(So lavwa sorti andeor lasenn)
Fer serman.
HAMLET
Tande la. Zot finn bien tande. Lavwa
Sorti anba later. Koze matlo!
Bolo bayo! Ale, fer zot serman.
HORASIO
Ki bizen dir, ki bizen fer Senier?
HAMLET
Fer serman ki zot pa pou kas lakle.
Fer serman lor mo lepe.
NAM
Fer serman.
HAMLET
Toupoutou! E apre nou va kas bann.
Ale vit, poz lame lor mo lepe
E fer serman zame zot pou koze
Lor seki finn pase isi fekla.
NAM
Fer serman!
HAMLET
Bien koze exkavater souteren.
HORASIO
Tousa bien etranz.
HAMLET
Ena zafer plis ki etranz matlo
Ki zame to pa pou zwenn dan bann liv.
Ah! Enportan.
Kan zot pou trouv mo konportman bizar
Fale pa par parol, zestaz, silans
Zot les kone ki mo pe zwe rol fou.
Ale vouzot, fer serman.
NAM
Fer serman.
HAMLET
Repoze lespri fatige. Mesie
Mo pou eternelman rekonesan.
Malgre mo dan pens mo pa pou bliye
Lamitie ki finn kol nou trwa ansam.
Nou retourn anba. Respe nou sekre.
Douniya anbalao. Kifer mwa
Ki bizen redres labar? Ayo bap!
Ale, swiv mwa.
(Zot sorti )
AK 2 SENN 1
Dan enn biro dan sato. Polonious ek Renaldo rantre
POLONIOUS
Renaldo, donn li sa lamone la
Ek sa bann let la.
RENALDO
Kont lor mwa Senier.
POLONIOUS
Renaldo, fer bien atansion monwar.
Fer bien to lanket lor so konportman
Avan al get li.
RENALDO
Samem ti mo plan.
POLONIOUS
Bien bon, bien-bien bon. Ankor enn zafer:
Fer lanket lor bann Dannwa dan Paris:
Kisannla, kimanier, kot zot ete,
Zot frekantasion, si zot bangoler;
Gete si zot konn bataz mo garson;
Lerla anpasan dir zot to konn li
Koumsa, so papa, so frekantasion –
To pe ekout mwa Renaldo?
RENALDO
Wi bos.
POLONIOUS
To konn li enpe, pa tro, zis enpe –
Si zot konn li, dir ki li enn faner;
Zet labou lor li, me pa tro selman;
To kone, bann move manier zenes.
RENALDO
Gambling?
POLONIOUS
Wi. Soule, rod lager, vilgarite,
Al ar fam dezord. Bann zafer koumsa.
RENALDO
Senier, sa pou gat so repitasion.
POLONIOUS
Non, pa vreman si to konn touk-touke.
Pa devers enn bake labou lor li
Me ensinie ki so defo zenes
Li rezilta enn laflam lazenes
Ki respir lasante ek liberte.
RENALDO
Me Senier …
POLONIOUS
Kifer to bizen fer sa?
RENALDO
Mo pa sir mo kone.
POLONIOUS
Be dimande.
Sa enn ti trik sa. Letan to pe koz
Lor fot mo garson, zenes vizavi
Ki sirman finn fer mem erer zenes,
San ezitasion pou rant dan siro –
“Cher Monsieur”, “Good Friend”, “Cher ami”, “Matlo”
Selon koutim, kiltir, pei …
RENALDO
Dakor.
POLONIOUS
Zenes la pou, … ti pou, … ti finn …
Ki mo ti pe dir? … Ki sa zafer la?
Mo ti pe dir … Ki mo ti pe dir?
RENALDO
“Rant dan siro”. “Cher Monsieur”, “Good Friend”, “Cher ami”, “Matlo”.
POLONIOUS
“Rant dan siro.” Ah wi. Li kas lakle.
” Wi, mo konn li. Yer mem nou ti ansam.
Sorti kazino, nou ti al dan peb,
Sorti dan peb nou ti al lor biznes”.
Savedir zot ti al ar fam piten.
Enn ti trik fasil. Koz enn ti manti
Pou may laverite dan nou file;
Pa fons drwat-drwat me fer letour dousma;
Deklar kamaron pou may ti koson.
To finn bien konpran?
RENALDO
Bien konpran Patron
POLONIOUS
Salam. Bon vwayaz.
RENALDO
Mersi mo Senier.
POLONIOUS
Sir, sir to’nn konpran?
RENALDO
Kont lor mwa Senier. (Renaldo sorti )
Ofilia rantre
POLONIOUS
Ofilia, to ena problem Fifi?
OFILIA
Senier, Senier, Papa, mo’nn gagn bien per.
POLONIOUS
Dir ki finn fer twa gagn per mo tifi.
OFILIA
Mo ti pe fer koutir dan mo lasam
Kan Prens Hamlet san tape, rant antret.
Lenz deboutone, seve sifone,
Stoking lor sevi, pal, tranble-tranble,
Regar efare kouma sap dan sok,
Li dibout divan mwa kouma’enn pagla.
POLONIOUS
Lamour finn fer li fou?
OFILIA
Mo pa kone
Me mo kwar wi.
POLONIOUS
Dir mwa ki li dir twa.
OFILIA
Dabor li ti trap mo pwagne bien for;
Li tini so lebra drwat divan li,
E ar so lot lame lor so prop fron
Li ti kontanple mo figir kouma
Enn artis. Li ti res anplas lontan.
Pli tar li ti zis sakouy mo lame,
Bouz so latet lao, anba trwa fwa,
Pous enn soupir for soufrans mizerab
Ki sakouy so lekor net koumadir
So lamor pe aprose. Lerla li
Larg mo lame, al ver laport, latet
Tourne ver mwa, lizie fixe lor mwa
Koumadir li konn sime san gete.
POLONIOUS
Vinn ar mwa Fifi, nou al get lerwa.
So lamour pou twa finn gat so latet
Telman ki li finn perdi lekilib
Kouma arive kan lemosion for.
Mo ti mal konpran, aster mo sagren.
Eski to kwar to parol finn bles li?
OFILIA
Non Senier me kouma ou ti dir mwa
Mo finn refiz so let, so randevou …
POLONIOUS
Samem finn fer li perdi so latet.
Sori Ofilia. Mo ti mal ziz so
Lentansion. Mo ti per li rod sikann,
Fer katakata, briz to lavenir.
Kan laz rantre nou telman pran traka
Ki nou fer lekontrer ki zenes fer
Kan zot bes latet, fons drwat divan zot.
Nou al get lerwa. Fode dir li tou
Parski gard sekre kapav fer ditor
Plis ki deklarasion lamour. Vini. (Zot sorti)
AK 2 SENN 2
Lasal Tronn dan Sato Elsinor. Tronpet soufle. Lerwa, Larenn, Rozennkrantz, Gildernstern ek lezot rantre
KLODIOUS
Bienveni Rozennkantz ek Gildernstern!
Apart ki nou ti bien anvi get zot,
Sirtou akoz nou bizen zot servis
Nou finn apel zot. Mo sir zot finn tann
Konportman bizar mo garson Hamlet
Ki finn sanze net – li finn vinn enn lot.
Ki pe fatig li – lamor so papa? –
Difisil pou dir. Rann nou enn servis
Zot ki finn grandi dan so lamitie,
Ki finn konn li depi ki zot zanfan,
Pas enpe letan isi dan sato
Pou distrer li, okip li, konpran li
Pou ki nou kapav gagn enpe lizour,
Trouv enn solision.
ZERTRID
Mo de bon misie,
Souvan li koz zot e mo sir peyna
De dimoun ankor ki pli pros ar li.
Silvouple ed nou dekouver problem
Ki finn debalans mo pov-pov Hamlet.
Nou pou eternelman rekonesan
Si zot aksepte sakrifie letan
Pou ed zot lerwa.
ROZENNKRANTZ
Zot toulede mazeste pa bizen
Sipliye me donn lord zot sibaltern.
Zot plezir, nou lord.
GILDERNSTERN
Zot dezir nou lord.
Nou poz nou lavi divan zot lipie;
Dir ki bizen fer, nou ekzekite.
KLODIOUS
Mersi Rozennkrantz, ou’si Gildernstern.
ZERTRID
Mersi Gildernstern, ou’si Rozennkrantz.
Silvouple al vit osekour Hamlet.
Ayo, li dan douk. Kikenn akonpagn
Sa de misie la pou zwenn mo garson.
GILDERNSTERN
Nou espere ki lesiel beni nou,
Fer nou mision raporte.
ZERTRID
Nou priye.
Rozennkrantz, Gildernstern ek detrwa lezot sorti
Polonious rantre
POLONIOUS
Anbasader depi Norvez Senier
Finn retourne ar bon nouvel.
KLODIOUS
Ou labous finn toultan plen ar bon niouz.
POLONIOUS
Vremem Senier? Mo devwar Mazeste
Li osi sakre pou mwa ki mo nam,
Devwar anver Bondie ek mo Lerwa.
Mazeste, mo kwar – si mo panse fos,
Mo rann patant konseye – mo bien kwar
Mo kone kifer Hamlet so latet
Finn savire.
KLODIOUS
Vre! Ale, dir mwa vit.
POLONIOUS
Nou resevwar anbasader dabor.
Lerla mo niouz pou fer festen desann.
KLODIOUS
Al resevwar zot e fer zot rantre.
Polonious sorti
Ayo Zertrid, li dir mwa li kone
Kifer Hamlet so latet finn gate.
ZERTRID
Mo pa kwar ena lot rezon apart
Lamor so papa e nou maryaz sok.
KLODIOUS
Nou va rod enpe plis eklersisman.
Polonious, Voltemand ek Kornelious rantre
Bienvevi zot de. Voltemand dir mwa
Ki mo frer Norvez finn dir.
VOLTEMAND
Bon nouvel
Senier. Li fer ou konpliman e li
Prezant so exkiz. San perdi letan,
Li demobiliz larme so neve
Ki dapre li ti pe prepar lager
Kont larme Pologn; ler li fer lanket
Li al dekouver ki fizi Norvez
Ti pe viz Dannmark. Lerla li konpran
Ki so neve ti profit lokazion
So maladi pou fann pikan partou.
Li fer apel li, met li dan so plas.
Fortinnbras deswit rekonet so fot;
Fer serman zame li pou lev lame
Lor ou Mazeste. Pa dir ou Lerwa
Norvez so leker gonfle ar lazwa.
Anplas li desid pou donn so neve
Enn som enportan pou lev enn larme
Kont pei Pologn. Zot finn formelman
Formil enn reket, dimann permision
Pou travers Dannmark lor sime Pologn
Dan respe konple nou entegrite.
Tousa explisit dan sa dokiman. (Donn enn dokiman)
KLODIOUS
Nou leker kontan. Kan so ler vini
Nou pou etidie sa dokiman la
E nou pou pran desizion ki bizen.
Mo remersie zot pou zot bon travay.
Sirman zot vwayaz ti bien fatigan.
Al repoz enpe. Aswar nou tou zwenn
Pou enn gran banke. (Bann anbasader sorti)
POLONIOUS
Enn problem regle.
Mo Senier, Madam, si bizen dekrir
Natir enn Lerwa, rakont andetay
Ki ete devwar; kifer lizour li
Lizour, lanwit lanwit, aster aster,
Li net koumadir pe bangol letan.
Parski pa koz nenport samem so yes
E fer ler enn fanfrelis initil
Mo pou koz tigit me ‘peu’. Hamlet fou.
Ki ete foli? Foli savedir
Enn dimoun li fou. Enn fou bizen fou.
Bon les sa!
ZERTRID
Aret koz nenport. Koze.
POLONIOUS
Madam, pa pe koz nenport, pe koze.
Hamlet fou. Laverite. Ki li fou
Li laverite vre. Pa manti. Tris
Me ki pou fer? Tris sa li fou; li fou
Sa tris kouma fou – enn parol gopia –
Mo aret fer ler. Salam fanfrelis.
Donk kouma mo ti pe dir, Hamlet fou.
Sa nou kone; aster bizen kone
Kifer piti la so koko kokom
Ou plito kifer latet vinn kokom,
Latet enn koko, li pa enn kokom.
Savedir bizen konklir konklizion.
Ekout bien.
Mo’ena enn tifi – mo kwar mo sor’pa –
Kouma enn bon tifi – ekout mwa bien –
Li finn donn mwa sa. Aster deside.
Polonious lir let
” Pou mo lesiel, idol mo nam, Ofilia beatifie” – Ala enn vilen expresion la! ‘Beatifie’ bien vilen. Mo kontinie. Ekout sa!
” Pou so bote leker prop, … etc.
ZERTRID
Hamlet finn ekrir sa?
POLONIOUS
Pasians Madam. Mo pa enn foser mwa.
‘Kwar si ou’le zetwal pa dife,
Kwar si ou’le soley pa bouze,
Kwar si ou’le manti finn vinn vre
Me zame doute mo lamour pou ou.
Oh mo zoli Ofilia bieneme, mo parol bien gos; mo pa trouv bann mo pou dir mo santiman me kwar mwa koko, mo lamour senser. Mo kontan zis ou. Adie! Mo kontan ou lavi-lamour; mo kontan ou lavi-lamor. Hamlet.’
Mo finn donn lord mo tifi dir mwa tou;
Mo konn tou: ki zafer, kouma, kotsa.
KLODIOUS
Ki so reaksion?
POLONIOUS
Ou konn mwa Senier.
KLODIOUS
Mo konn ou onet, onorab, senser.
POLONIOUS
Samem mo fierte. Ar mwa peyna zes.
Kouma mo dekouver zenes anfler –
Avan mo tifi dir mwa, mo dir ou,
Mo’nn may zot zestaz – ou kwar Mazeste
E ou Madam Larenn, eski zot kwar
Ki mo’nn zwe mor, les zenes kourtize?
Non Mazeste, non Madam, lor vites
Mo’apel mo tifi pou mo koz ar li:
” Ofilia “, mo dir li, ” Prens Hamlet li
Ni to bann, ni to ran. So zetwal gran
Pou twa tipti.” Lerla mo komann li
Pa zwenn, pa koresponn, pa donn ousa
Resevwar kado, souvenir, nanye.
Mo tifi pa finn dezobeir mwa.
Rezilta: Prens Hamlet tom dan tristes,
Perdi lapeti, pas bann lanwit blans.
Vit-vit depresion chombo tabisman;
Latet savire, katorz vinn ventwit.
Zistwar la bien tris.
KLODIOUS
Ou kwar samem sa?
ZERTRID
Kapavet mo kwar.
POLONIOUS
Mazeste eski mo’nn deza dir ou
Enn zafer kot momem mo pa tro sir?
KLODIOUS
Non, zame.
POLONIOUS
Si seki mo dir pa vre
Kont lor mwa, mo pou’al rod laverite
Dan fenfon later.
KLODIOUS
Kouma pou konn plis?
POLONIOUS
Souvan li kas poz dan lasal laba.
ZERTRID
Wi, sa mo kone.
POLONIOUS
Mo larg mo tifi
Ar li e nou louk zot deryer rido.
Get bien. Si li pa kontan Ofelia;
Si lamour pa’nn fer so latet kokom,
Mo kit travay dan Sato, vinn sirdar
Dan karo.
KLODIOUS
Pa kout nanye sey enn kou.
Hamlet rantre; li pe lir enn liv
ZERTRID
Pov jab la! Touzour ar so liv. Get li.
POLONIOUS
Les mwa tousel. Mo pou sey takoul li.
Klodious, Zertrid ek zot lantouraz sorti
Mo bon Prens Hamlet, kouma ou sava?
HAMLET
Bien, Bondie pardonn ou.
POLONIOUS
Ou konn mwa, Prens?
HAMLET
Wi, marsan lefwa.
POLONIOUS
Erer mo bon Prens.
HAMLET
Eski ou onet?
POLONIOUS
Onet mo bon Prens?
HAMLET
Enn zafer rar dan sa lemonn la. Enn lor enn milion. Sawsi!
POLONIOUS
Dakor mo bon Prens.
HAMLET
Soley anbras enn lisien mor e enn kou moutouk valse partou … Ou ena enn tifi?
POLONIOUS
Wi, mo bon Prens.
HAMLET
Pa les soley anbras li. So reyon rant partou. Penetrasion bien move. Tansion gagn bos lor vant.
POLONIOUS
(Ar limem) Pov diab la. Vire-tourne li nek koz mo tifi. Me li pa paret rekonet mwa. Li kwar mo enn marsan lefwa. Gate net. So latet finn gate net. Kan mo ti zenn mo’si mo ti derape enpe koumsa. Mo sey rekoz ar li. – Ki ou pe lir mo bon Prens?
HAMLET
Mo, mo ek ankor mo.
POLONIOUS
Ki arive mo bon Prens?
HAMLET
Kotsa?
POLONIOUS
Ki ena dan ou liv?
HAMLET
Difamasion mo bon Misie. Enn sef-manzer-krann pe radote ki vie siko ena labarb gri, figir plen ar rid, makacha dan lizie, latet kokom, lazam lagom. Tousa mo bon Misie foul laverite me pa bon met pese deor koumsa. Get ou mo bon misie, ou’si ou pou vinn vie kouma mwa si ou konn met aryer kouma krab.
POLONIOUS
(Ar limem) Latet kapav pa bon me li pa fer ler. – Ou ti’a kontan sorti dan ler, Senier?
HAMLET
Rant dan tom?
POLONIOUS
Wi, lozik. Sorti dan ler, rant dan tom. (Ar limem) Drol! So repons drwat ladan mem. Lozik parfwa tap dan bor, kabose, tonbe. Les mo les li tousel e ranz enn plan pou met li ek mo tifi ansam tousel. – Onorab Senier, permet mwa pran konze ar ou.
HAMLET
Pran, pran tou seki ou anvi apart mo lavi, apart mo lavi, apart mo lavi.
POLONIOUS
Orevwar Senier.
HAMLET
Pov vie bachara!
Gildernstern ek Rozennkrantz rantre
POLONIOUS
Si zot pe rod li, ala li laba.
ROZENNKRANTZ
Mersi Gran Misie.
Polonious sorti
GILDERNSTERN
Mo bon Senier!
ROZENNKRANTZ
Onorab Senier!
HAMLET
Hen! Mo de bon kamarad! Gildernstern? Non, Rozennkrantz. Kimanier? Zot bien?
ROZENNKRANTZ
Pe kapav debrouye.
GILDERNSTERN
Pa extra me pa gagn drwa plengne. Lasans pa tro kontan nou, pa les nou tous so latet.
HAMLET
So lipie?
ROZENNKRANTZ
So lipie ‘si non.
HAMLET
Savedir zot trap so leren; enpe pli lao, enpe pli anba.
GILDERNSTERN
Wi nou konn li an prive.
HAMLET
Ah! Zot konn so parti prive. Wi, Lasans li mari vang-vang. Ki niouz?
ROZENNKRANTZ
Pa gran soz apart ki lemonn pe vinn onet.
HAMLET
Savedir lafendimonn bien pre. – Me zot pa pe koz vre. Reponn mo kestion. Ki zot finn fer Madam Lasans pou ki li avoy zot isi dan prizon?
GILDERNSTERN
Prizon Senier?
HAMLET
Dannmark li enn prizon.
ROZENNKRANTZ
Savedir lemonn net li enn prizon.
HAMLET
Enn prizon danlamanier. Ena ward, selil, kaso. Dannmark li li kaso kondane-amor.
ROZENNKRANTZ
Pa dakor Senier.
HAMLET
Pou zot non. Me pou mwa li enn move prizon. Nou lespri fer realite sanze.
ROZENNKRANTZ
Ou vizion telman gran ki Dannmark tro piti pou sarye li.
HAMLET
Pa kwar sa. Mo pa anbisie. Enn ti kwen ase pou mwa. Dan mo ti kwen mo ti pou santi mo pli gran ki pli gran si kosmar pa ti pe minn mo boyo.
GILDERNSTERN
Enn rev li anverite enn anbision parski loyo enn anbision li lonbraz enn rev.
HAMLET
Enn rev, limem li enn lonbraz.
ROZENNKRANTZ
Laverite. Anbision li leze kouma ler, flote dan lezer. Akoz sa mo dir li lonbraz enn lonbraz.
HAMLET
Savedir mandian, bann setaki san rol, lerwa, gran dimoun, bann kaser pake zot lonbraz enn mandian. Nou’al andan. Mo latet pe vinn kokom.
ROZENNKRANTZ EK GILDERNSTERN
Nou la pou servi ou.
HAMLET
Non, non, non. Zot pa mo serviter. Dayer mo ena tro boukou serviter malerezman. Antan ki vie cham, dir laverite. Ki zot finn vinn fer dan Elsinor?
ROZENNKRANTZ
Vinn vizit ou Senier. Pa lot.
HAMLET
Ayo, mo enn krever. Pa ena ase mersi pou dir mersi; overdraf mersi. Koz laverite. Pa finn fer zot vini? Vremem zot finn vinn par zotmem. Koz vre. Pa fer fos.
GILDERNSTERN
Ki pou dir?
HAMLET
Laverite. Zot figir pe kas lakle. Zot tro onet pou kasiet sekre. Pa vre Lerwa ek Larenn finn dimann zot vinn Elsinor?
ROZENNKRANTZ
Pou kifer?
HAMLET
Sa, zot ki kapav dir. Mo sipliy zot, onom nou zenes partaze, nou lamitie; onom nenport ki meyer rezon zot kapav panse, pa trik enn kamarad ki kontan zot. Dir mwa laverite. Finn fer zot vini.
ROZENNKRANTZ
(ar Gildernstern) Ki nou fer?
HAMLET
(ar limem) Mo pe vey zot. – Si zot ankor kontan mwa pa les mwa lor labrez.
GILDERNSTERN
Senier, finn dimann nou vini.
HAMLET
Mo pou dir zot kifer. Kifer? Pou pa perdi letan. Sirtou pou ki zot res onet vizavi Lerwa ek Larenn, konfians res entak. Depi enntan, kifer mo pa kone, mo finn perdi gou viv; mo nepli anvi zafer ki dimoun anvi normalman. Pou mwa lemonn finn vinn enn dezer; latmosfer, lesiel ki aswar dekore ar tikli lor ek diaman zot finn vinn rann, rann, rann. Dimoun, dimoun posed larezon, bote, elegans. Zom ena enn bataz kouma anz; enn lespri kouma bondie. Limem kreasion manifik, zanimo siprem. Me pou mwa li zis enn ta lapousier. Mo gagn degou ar zom – ar fam ‘si. Aret riy dan moustas. Zot kone ki mo ti pe dir.
ROZENNKRANTZ
Senier, parol! Mo pa ti pe pans zafer bisagn.
HAMLET
Kifer to ti pe riye ler mo ti dir mo degoute ar zom?
ROZENNKRANTZ
Senier mo ti pe panse ki, si ou trouv limanite rann, ki manier ou pou resevwar bann akter ki pe vinn isi. Nou finn fek travers zot lor sime. Zot pe vinn isi pou ofer zot servis.
HAMLET
Seki zwe rol lerwa pou gagn lakey ki bizen; sevalie pou montre so teknik; amoure pa pou anpandan; bouder pou boude anpe; kloun pou giji-giji bann ki riy pou nanye; eroinn pou koze san fason mem si parol poetik fer lastik. To konn zot?
ROZENNKRANTZ
Ou ti kontan get zot zwe dan Witennberg.
HAMLET
Zot finn vinn anbilan? Pourtan zot ti pe kas pake.
ROZENNKRANTZ
Nouvo lamod pe kas zot konte.
HAMLET
Zot lakot finn tonbe? Zot finn vinn vie?
ROZENNKRANTZ
Non. Dimoun prefer bann joukal ki fer enn ta senn dan vid. Amater san kiltir pe fer fraka. Bann profesionel pe manz feyaz. Nivo pe bese; mediok dirize; gonaz donn bal.
HAMLET
Partou parey. Yer, bann ki ti pe mok mo tonton e flat mo papa, zordi pe pas bagou pou gagn zot bout. Pa normal sa! Bizen dimann filozof explike. Kikfwa filozofi finn abdike.
Tanbour, tronpet
GILDERNSTERN
Bann akter sa!
HAMLET
Bienveni zot toulede dan Elsinor. Mo kontan zot finn vini. Pa kwar mo apresie bann akter plis ki zot. … Mo tonton-papa ek mo tantinn-mama dan lerer.
GILDERNSTERN
Kifer Senier?
HAMLET
Mo katorz vinnset-edmi, pa ventnef, pa ventwit. Mo konn diferans ant sipaki ek sipakwa.
Polonious rantre
POLONIOUS
Lasans protez zot toule-trwa.
HAMLET
Ekout sa Gildernstern, twa’si. Ouver zorey. Sa gro baba la ankor met lanz.
ROZENNKRANTZ
Apel sa retour. Enn vie siko li de fwa pli zanfan.
HAMLET
Mo parye li pe vinn anons larive bann akter. – Mo foul dakor. Wi, ti enn Lendi gramaten kan …
POLONIOUS
Mo bon Senier mo ena zoli niouz pou ou.
HAMLET
Mo bon Senier mo ena zoli niouz pou ou. Kan Roskious ti enn akter dan Rom …
POLONIOUS
Bann akter pe vinn isi Senier.
HAMLET
Mari sa!
POLONIOUS
Serye!
HAMLET
Sak akter lor so deryer …
POLONIOUS
Bann plis meyer pou trazedi, komedi, trazi-komedi, otobiyografiko-istoriko-isterik, komedi romantik, trazedi-erotiko-siyans fiksion, senn lor senn, zess donn bal, poetik, prozaik. Shakespeare zwenn mo dir ou.
HAMLET
O Jefta, Gran Ziz Israel ala to trezor extra!
POLONIOUS
Ki so trezor ti ete?
HAMLET
To pa kone?
“Enn zoli beti mo dir ou,
Samem ti so zoli bizou.”
POLONIOUS
Ala li rekoz mo tifi.
HAMLET
Mo ena rezon Jefta?
POLONIOUS
Si ou apel mwa Jefta, mo ena zoli beti; limem mo zoli bizou.
HAMLET
Pa dakor.
POLONIOUS
Ki zafer Senier?
HAMLET
Ayo Bondie!
” Letan pase, vire-tourne,”
Nek lir premie verse sante la. Get laba, samem mo lazwa.
Bann akter rantre
Sa wi. Bienveni bann zwer. Sa ki apel dimoun. Mo bann bon dalon. Eh to’si to la? To finn desid pou kit labarb? To pa pou gagn ‘barb’ ar mwa. Twa zoli mamzel. To pe pouse. To pou depas mwa biento. Lavwa parey? Pa’nkor kase? Si li kase fini rol madam. San perdi letan, enn zoli diskour. Montre zot lafors. Enn diskour ranpli ar emosion.
PREMIE AKTER
Ki diskour Senier?
HAMLET
Enn fwa mo ti tann twa dir li. Pa ti zwe lor lasenn. Extra pies me li pa ti pou popiler. Tro rafine pou lamas. Enn louvraz ki koneser apresie. Pa ti ena vilgarite, tapaz dan vid, dantel, antrede madigra. Zistwar lamor Priyam kan lavil Trwa ti tonbe. Mo kwar li koumans ar …
“Piris Long-Seve kouma tig araze …”
Non, pa koumsa.
“Piris Long-Seve arme ar zarm nwar,
Nwar kouma jab epeser marenwar
Dan vant seval lanfer kouler lamor.
Depi lipie ziska latet kouver
Ar disan zom, fam, zanfan, tibaba,
Kole kouma kataplas koumadir
Mastik makacha dan soley dife.
Kouma lisien araze li kime
Ar dezir vanzans; ar lizie rouz-flam
Li rod Venerab Priyam …”
Aster kontinie twa …
POLONIOUS
Bravo Senier, ou ena boukou talan, zoli lavwa, prononsiasion, diksion …
PREMIE AKTER
… zwenn ar li
Pe sey mat ar ennmi; so vie lepe
Tro lour sape tonbe, bouz fix anba,
Refiz reponn lapel. Piris fons drwat
Lor pov Priyam san defans, tay-tay ler
Ar laraz, lepe maler farous ler,
Fer pov Priyam perdi so lekilib,
Tonbe. Lerla vadire enn lespri
Anflam devier tou, chom zorey Piris.
Mirak! Lepe Piris tini anplas
Lor seve blan pov Priyam san defans,
Vadire sezisman. E Piris li
Li koumadir paralize kouma
Portre tiran menasan san mouvman;
Li bouz fix.
Parey kouma kalm dan lizie siklonn
Silans lamor aval son ek mouvman;
Apre kouma bann zanimo feros
Loraz ek laflam bril trankilite.
Kouma lamas, lepe Piris desann
Lor latet rouz enn bonom san defans.
Traizon! Metres Lasans mars ar tret.
May li, kas so konte, tir so pouvwar,
Zet li dan pit.
POLONIOUS
Enpe long non?
HAMLET
Taler nou taye, raze. … Kontinie matlo. Ena dimoun kan pa ena gamat ek souna, zot gagn somey. Pa pran kont. Rakont kimanier Ekiba …
PREMIE AKTER
Get laba! Ayo! Larenn ansanglo
POLONIOUS
Larenn ansanglo. Zoli sa! Ansanglo bien zoli.
PREMIE AKTER
Pieni galoup ver dife kouma fol
Avegle par larm, mouswar lor latet
Olie kouronn; lekor ki finn sarye
Enn trale zanfan anvlope dan dra
Ki li finn lor vites ris otour li
– Nenport kisannla ti pou pitie li.
Ler li ti trouv Piris kouma bouse
Pe koup-koup so pov bonom bout par bout
So plore detres ti pou fer lesiel
Plor disan si zorey bondie kapav
Tann soufrans imen irle lor later.
POLONIOUS
Get kouma li pal! Larm dan lizie. Ayo, ase!
HAMLET
Bien bon. Ase pou zordi. Pli tar nou’a kontinie. Lord Polonious, okip bann akter la. Okip zot bien. Pa bliye zot koumadir istwar nou realite. Prefer enn move epitaf apre lamor ki enn move rapor kan vivan.
POLONIOUS
Senier, sakenn dapre so merit.
HAMLET
Ki ou dir? Merit? Lord Polonious, si donn sakenn dapre so merit, nou tou merit lakord pandi. Donn sakenn dapre ou bonte ek ou prop grander. Mwens enn dimoun merite, plis li merit ou bonte ek ou zenerozite. Samem so yes.
POLONIOUS
Swiv mwa mo bann bon misie.
Polonious sorti
HAMLET
Swiv li. Dime zot mont enn zafer. Mo vie matlo, eski zot kapav zwe “Mert Gonnzago”?
PREMIE AKTER
Wi, Senier.
HAMLET
Sa ki mo’le. Li korek si mo azout enn ti zafer, pa tro long,?
PREMIE AKTER
Peyna problem Senier.
HAMLET
Oke, swiv li. Rann enn servis. Pa manz so krann.
Bann akter sorti
Mo de bon kamarad, nou zwenn tanto. Bienveni dan Elsinor.
ROZENNKRANTZ
Mersi Senier.
Rozennkrantz ek Gildernstern sorti. Hamlet tousel.
HAMLET
Fouf! Anfen tousel. Mo plen, plen, plen, plen.
Ki kalite bachara papa o!
Li, li zis enn akter pe zwe enn rol
Me so emosion telman for, pwisan
Ki so limazinasion kas lalign,
Pali so figir, nway so de lizie,
Fer li perdi lekilib; trip sere,
Lagorz amare. Zis pou Ekiba.
Ekiba?
Ki ete Ekiba pou li? Enn nom.
Zis enn nom kapav fer so larm koule?
Ki li ti pou fer si li dan mo plas?
Fer larm amenn debordman. Fann tenpan
Ar parol trazik ki desir leker;
Ki fer kriminel perdi larezon;
Sok dimoun onet ek bann ignoran;
Fer zorey ek lizie gagn tourdisman.
Me mwa, ki mo fer? Mwa kouma enn gon,
Katar, fatra, bachara, enn lakagn
Gounga, pagla, enn los ki enkapab
Bouz enn seve, lev so lavwa pou dir
Ki zot finn asasinn lerwa, izirp
So tronn. Mo kapon mwa? Mo enn piaw mwa?
Apel mwa faner; kotok mo latet;
Ras mo labarb, lerla zet li dan pit;
Ris mo zorey, tret mwa move manter
For pou tou dimoun tande? Pa manti!
Mo merite. Mo enn filou poltron
Sinon mo ti pou nouri korbo ar
Trip sa sovaz la. Salte! Verminn! Tret!
Malisie, pitasie, sal kriminel!
Vanzaaanssssssssss!
Ki kalite toutouk! Bel-bel parol.
Li finn touy mo papa e ki mo fer?
Mo plengne, zoure, kriye kouma enn
Vilger piten. Enn plok!
Ki pe ariv mwa? … Fer lespri travay.
Mo’nn deza tande ki dimoun koupab
Ler pe get enn pies, telman boulverse
Par klarte drama ki zot konfese
Zotmem ki koupab. Mem si mert peyna
Lalang, mirak lar konn fer li koze.
Mo pou fer bann akter la zwe enn senn
Ki resanble bien lamor mo papa.
Si li chike, mo konn sime pou pran.
Nam mo ti zwenn kapav enn movezer;
Jab souvan trik nou lizie ar mansonz;
Profit mo febles pou may mwa dan lak.
Mo bizen sir mo pwen. Sa teat la
Samem pou ed mwa chom konsians lerwa.
(Li sorti.)
AK 3 SENN 1
Dan lasal tronn Sato Elsinor. Lerwa, Larenn, Polonious, Ofilia, Rozennkrantz, Gildernstern ek bann nob rantre
KLODIOUS
Pa kapav fer li donn rezon kifer
So konportman bizar; kifer grensman
Pe blok-blok roulman deroulman normal
Ar konfizion ek rafal kriz mantal?
ROZENNKRANTZ
Li aksepte so lespri deranze
Me lor ki rezon li pa’le koze.
GILDERNSTERN
Anplis li pa kiin pou reponn kestion
Me ar trik deklar fou, detourn lanket
Sak fwa ki nou sey kwens li pou koze,
Dir laverite.
ZERTRID
Li ti akey zot?
ROZENNKRANTZ
Ar boukou manier.
GILDERNSTERN
Me pa natirel.
ROZENNKRANTZ
Lare lor koze; li reponn kestion.
ZERTRID
Zot finn propoz li enpe distraksion?
ROZENNKRANTZ
Madam, enn kout sans. Ena enn latroup
Ki finn vinn isi. Ler nou dir li sa
Hamlet eksite. Lor vites li finn
Dimann zot mont enn pies pou zordi swar.
POLONIOUS
Foul laverite! Li finn mem dir mwa
Envit lerwa, larenn vinn apresie.
KLODIOUS
Ar enn gran plezir! Mo leker kontan
Ki nou garson pe montre lentere.
Donn li tou soutien lor sa sime la.
ROZENNKRANTZ
Kont lor nou Senier.
Rozennkrantz ek Gildernstern sorti
KLODIOUS
Mo zoli Zetrid
Les nou tousel. Nou finn atir Hamlet
Par isi pou fer li zwenn Ofilia
Vadire enn kout flouk. Nou de isi
Nou louk so demars kasiet dan nou trou.
Koumsa va sir si vremem maladi
Damour pe minn li.
ZERTRID
Wi, mo gran Senier.
Ofilia, mo espere mo tifi
Ki se ou bote ki fatig latet
Mo pov garson. Mo espere osi
Ki ou bon manier pou ed mo Hamlet
Gagn so lekilib dan loner fami.
OFILIA
Samem mo dezir.
Zertrid ek bann lord sorti
POLONIOUS
Ofilia, mars-mars par isi. – Senier
Atann mwa – Mo tifi trap sa liv la;
Fer komsi lapriyer se to pastan –
Vremem sa! Souvan ar zoli bataz
Ek parol sikre grimas Lisifer
Fer sen dan lesiel gagn gos.
KLODIOUS
(ar limem )
Ayo vre!
Sa parol la fwet mo move konsians!
Figir ipokrit deryer makiyaz
Ki kasiet malang, enn nanye ditou
Kan fer li koste ar senn kolorye
Ki maske mo fot. Konsians koupab lour!
POLONIOUS
Ala li vini! Senier nou’al kasiet.
Klodious ek Polonious sorti
Hamlet rantre
HAMLET
Viv ou aret viv, samem gran kestion –
Eski li meyer fer fas bann maler,
Manz ar tourman, traka ek tourdisman
Ziska ki zot fonn. Ferm lizie, dormi –
Samem tou; servi somey pou efas
Fristrasion, lapenn, bann mizer anvrak
Ki kraz nou kor – ki pli zoli ki sa?
Enn kout sek tou tengn. Ferm lizie, dormi –
Dormi e kikfwa reve. Ayaya!
Samem douk la. Ler lamor finn pran nou
Ki kalite rev vinn fer nou letour?
Sa papa, ki veritab manzer krann.
Akoz samem nou tini-tini mem
Malgre ki toufann chom nou par lagorz;
Nou manz nou margoz, aksepte soufrans
Kan li telman fasil tengn lalimier.
Kifer nou rente, fer fas kriz lor kriz?
Parski personn pa kone ki ena
Lot kote brizan lavi lor later;
Tansion sap dan karay tom dan dife,
Nou bostait, pil anplas. Laverite
Se ki nou krake. Plis nou reflesi
Plis nou gagn tarrtarri e bann gran plan
Anpandan lor lakord. Kisannla sa?
Ofilia. – Prenses dan ou lapriyer
Mazinn mo pese.
OFILIA
Senier, ki nouvel?
Depi bien lontan mo pa pe zwenn ou.
HAMLET
Bien mersi. Bien, bien. Mo plis bien ki bien.
OFILIA
Senier, ou finn donn mwa boukou kado
Ki mo pe rod lokazion pou rann ou.
Silvouple repran zot.
HAMLET
Ki ou gagne?
Mwa mo’nn donn ou kado?
OFILIA
Mo bon Senier kifer ou koz koumsa?
Ou ti prezant bann zoli kado la
Ar parol parfime ar lamour vre
Me parski ou santiman finn fletri
Repran ou kado. Move santiman
Fer kado yer perdi tou so valer.
Repran zot.
HAMLET
Dir mwa, eski ou onet ?
OFILIA
Senier?
HAMLET
Eski ou zoli?
OFILIA
Kisasa?
HAMLET
Si ou onet ek zoli, ou anpes bote briz ou lavenir.
OFILIA
Bote ek onette pa mars ansam?
HAMLET
Kwar samem. Lor vites bote vir onete lor so ledo, lerla defons li. Sa ti rar lontan. Aster gagn prev dan tou kwen lari. Se vre, mo ti kontan ou lontan, lontan.
OFILIA
Ou ti fer mwa kwar, Senier.
HAMLET
Ou pa ti bizen kwar parski bon-manier pa pou touy bebet dan nou, fer seki nou anvi… Pa vre. Mo pa ti kontan ou.
OFILIA
Povdemwa!
HAMLET
Al dan kouvan do ta! Aret donn nesans zanfan pese. Get mwa! Mo plizoumwen onet me si mo rakont mo pese, ayo, preferab mo mama pa ti sarye mwa dan so vant. Mo vantar, revansar, swaf pouvwar – telman plen ar defo ki letan mo peyna pou komet bann orer ki mo leker sal rode. Kreatir kouma mwa peyna plas ant lesiel ek later. Nou bann mari verminn nou. Fale pa fer nou konfians. Grate, fonn, maron, al kasiet dan enn kouvan. Kot ou papa?
OFILIA
Lakaz Senier.
HAMLET
Ferm laport-lafnet. Les li fer so zokris zis dan so lakaz. Salam!
OFILIA
Ayo Bondie! Ed li mo Bondie.
HAMLET
Si to’le marye mem ala mo kado maryaz: fer seki to’le, res onet kouma to’le; prop, lwayal kouma to anvi me palab, kalomni ek mesanste pou swiv twa partou. Rant dan kouvan, dir twa. Salam. Get sa. Si to anvi marye for mem, marye ar enn toutouk. Bann zom malen bien kone kouma fam fer nou vinn bebet. Rant dan kouvan. Ale, pa tarde. Salam.
OFILIA
Geri li Senier dan lesiel!
HAMLET
Mo bien kone zot zistwar makiyaz. Bondie finn donn zot enn fas e zot fabrik enn lot. Zot bouz waya, kas leren, koz dan bout lalang, met nom-gate ar zanfan Bondie, e lerla pretann ki zot fer erer parski zot pa kone. Bas! Ase! Mo’nn plen. Fatig mo latet. Stop koze maryaz. Bann ki finn fini marye less zot viv, apart enn. Ale, al dan kouvan, vit. (li sorti )
OFILIA
Enn gran lespri nob finn tom dan ganndol.
Lentelizans ek konpetans Gran Prens,
Gran gerye, gran entelektiel; fierte
Nou pei; lespwar lepep; bon lekzanp,
Model elegans, fines ek manier,
Zordi finn fini net. Ayo Bondie!
E mwa ki finn gout dimiel so serman
Mo lavi amer, mo desten dan nwar
Parski divan mwa lamizik lozik
Pe sonn kouma enn lamok kabose.
Lazenes ki ti ouver so petal
Finn griye net ar soley kontsezon.
Kifer mo Bondie, ou fer mwa temwen
Maler ki pe vir tou anbalao.
Lerwa ek Polonious rantre
KLODIOUS
Lamour? Mo pa kwar lamour pe minn li.
So koze enpe dezord me li pa
Pe divage. Dan so lespri ena
Enn zafer ki pe kouve e ler li
Eklo kapav ena bel-bel problem.
Pou bar sa gorl la mo finn deside
Avoy li dan Lond, al dimann Lerwa
Langleter pey det ek so aryeraz.
Mo sir enn vwayaz ek tou so sanzman
Pou fer li bliye seki azordi
Pe minn so lespri, pe kas so konte,
Pe debalans li. Ou dakor ar mwa?
POLONIOUS
Kikfwa ou’ena rezon me mwa mo kwar
Ki so sagren finn sorti dan lagren
Lamour refize. Korek Ofilia?
Non, pa neseser. Nou finn bien tande.
Mazeste fer seki ou kwar bizen
Me apre spektak, si ou dakor,
Les Madam Larenn sey antetatet
Dekouver veritab koz so tourman.
Dir Madam koz ar li kare-kare
E mwa deryer rido mo pou ekout
Konversasion la. Si li pa reysi
Trouve lerla avoy li Langleter.
Ou, si neseser, kontrol so mouvman.
KLODIOUS
Kont lor mwa. Kan gran lespri finn gate
Tansion papa! Pa kapav ferm lizie. (zot sorti)
AK 3 SENN 2
Lasal tronn dan Sato Elsinor. Hamlet ek detrwa akter rantre
HAMLET
Dir sa tex la kouma mo ti endik ou. Fer koze paret natirel. Pa deklame for-for kouma wisie lakour distrik. E Tansion. Pa fer enn ta zes ar ou lame vadire menwizie pe rabote. Lekor bizen bouze natirelman. Mem kan ou pe exprim enn gran pasion ou bizen kontrol zestaz; exprim toufann ar douser ek souples. Peyna nanye pli degoutan ki sa bann akter-foser ki desir zorey ar zot lavwa kriyar pou fer poulaye kontan. Akter-tapazer ki fer rote vinn bonbardman! Silvouple, pa fer sa.
PREMIE AKTER
Kont lor mwa Senier.
HAMLET
Sannkoutla pa vinn enn ti toutou timid me les moderasion ekilibre aksion; parol balans ar aksion ek aksion ar parol e zame depas born. Bizen natirel kouma lavi ki pe deroule. Kalite respir kalite e defo santi defo san ekzazerasion; sak sitiasion expoz so prop karakter. Ni ekzazerasion, ni maladres ki fer poulaye riye me anbaras dimoun ki konpran teat e dimoun ki konn apresie samem nou vre ziz. Bann joubaner pa konte. Fines,elegans; elegans, fines ek ankor fines plis elegans. Sa ki vre lar bizen. Pa gabzi grosie.
PREMIE AKTER
Nou finn fer zefor pou sanz enpe.
HAMLET
Pa enpe. Bizen sanze net. Enn lot zafer. Dir kloun koz dapre tex. Pa fer boufon pou detrwa gopia riye e letansa vre mesaz perdi dan koutvan boufonnri. Armoni artistik baba, sa ki bizen. Ale, al prepar zot pou spektak.
(Bann akter sorti)
Polonious, Rozennkrantz ek Gilderstern rantre
Lord Polonious, eski Lerwa pou prezan?
POLONIOUS
Lerwa ek Larenn ‘si. Zot pe vini.
HAMLET
Al dir bann akter degaze. (Polonious sorti)
Zot de al ed bann akter fer vit.
Rozennkrantz ek Gilderstern sorti
HAMLET
Horasio, vinn la matlo. (Horasio rantre)
HORASIO
Prezan mo bon Senier.
HAMLET
Horasio se twa ki pli bon dimoun
Ki mwa mo finn zwenn lor sa later la.
HORASIO
Pa dir sa Senier.
HAMLET
Pa kwar flatri sa.
Ki lavantaz mo kapav tir ar twa
Ki ena zis to lespri ek leker
Pou zwenn de bout. Kifer flat ti-dimoun?
Les lalang-dimiel lis deryer grander,
Kabos zenou souser ki rod so bout.
Ekout mwa Horasio. Mo konn twa bien
E mo nam finn swazir to lamitie
Parski twa to pa enn roderdeler.
Ki li dan bontan, ki li movetan
Zame to perdi to serenite.
Enn dimoun li bonere si li konn
Balans seki bon ar seki move
E anpes Lasans zwe yoyo ar li.
Montre mwa kikenn ki pa amare
Ar lasenn pasion, lerla mwa mo pou
Rezerv so plas dan profon mo leker,
Dan profond mo nam kot twa to ete.
Nou tourn paz. Taler pou’ena enn drama
Pou zwe divan Lerwa. Ladan ena
Enn senn resanble lamor mo papa.
Ler senn la pe deroule, twa vey bien
Zestaz mo tonton. Si li pa montre
Okenn sign so krim se enn nam lanfer
Ki ti vizit nou e mo lespri fou
Merit enn rakle. Vey li bien matlo.
Ar mo de lizie mo pou vey so fas
E kan tou fini twa ek mwa lerla
Nou partaz nou not pou nou deside
Kot laverite.
HORASIO
Dakor mo Senier.
Si li servi trik pou kasiet pese,
Maske seki vre mwa mo pran tou blam.
Son tronpet
HAMLET
Ala zot vini. Les mo zwe fouka.
Twa pran enn bon plas.
Parad rwayal. Tronpet ek tanbour. Lerwa, Larenn, Polonious, Ofilia, Rozennkrantz, Gildernstern, bann nob dan servis Samazeste, bann solda ki sarye tors rantre.
KLODIOUS
Ki manier mo garson Hamlet?
HAMLET
Foul korek. Kouma gomon lor ros pe atann lapli dan lasesres. Ena lespwar?
KLODIOUS
Pa dimann mwa. Je ne sais pas.
HAMLET
Mwa’si je ne konn pa. Senier Polonious tann dir ou ti enn acteur?
POLONIOUS
Wi, enn très bon acteur.
HAMLET
Ki rol ou ti zwe?
POLONIOUS
Zil Sezar. Ti touy mwa dan Kapitol. Broutous ti touy mwa.
HAMLET
Enn brit sa tous la. Touy kapital. … Tou finn pare?
ROZENNKRANTZ
Mo Senier, akter pe atann ou signal.
ZERTRID
Hamlet mo garson, vinn asiz kot mwa.
HAMLET
Non ‘Ma, sa matier la plis atiran.
POLONIOUS
Ou’nn tann sa?
HAMLET
Mamzel, kapav kas poz lor ou?
OFILIA
Certainement pas!
HAMLET
Mamma! Zis poz mo latet.
OFILIA
Si ou’le.
HAMLET
Ou ti kwar mo ti pou met lame dan sokola?
OFILIA
Mo pa kwar nanye Senier.
HAMLET
Pa bet sa: kas poz ant de lazam.
OFILIA
Ki zafer?
HAMLET
Zafer pa zafer dan zafer.
OFILIA
Ou ge zordi.
HAMLET
Kisannla? Mwa?
OFILIA
Oumem Senier.
HAMLET
Mo zis enn akter. Mo zwe rol enn zom dan goun. Ki lot? Get mo mama. Li dan lazwa. Pourtan mo papa fek mor, mem pa de-zer tan.
OFILIA
De fwa de mwa Senier.
HAMLET
Tousa letan la? Pappao! Lisifer andey. Mo kostim fer ar dormey nwar. Zezi, Marie, Zozef! Mor depi de mwa e pa’nkor bliye. Ki kalite! Ena lespwar aster ki souvenir pou dire omwan sis mwa. Ranz legliz sinon bliye pran tou plas dan memwar laryaz ki pou ekrir lor tom ” Zero, Trou San Fon “.
Lamizik. Spektak mim.
Enn Lerwa ek Larenn rantre. Zot paret bien amoure. Larenn may Lerwa, anbras li. Lerla li azenou divan li pou deklar so lamour. Lerwa ed li leve e ba li lor so likou. Apre sa Lerwa al repoze lor lerb anfler. Ler li sir ki Lerwa anplen somey, Larenn sorti. Enn misie rantre, tir kouronn Lerwa lor so latet, anbras li, vid pwazon dan zorey Lerwa e sorti. Larenn retourne, trouv Lerwa mor, montre so lapenn. Asasen la retourne ar detrwa konpagnon. Li sey konsol Larenn. Finn sarye kadav ale. Asasen la kourtiz Larenn ar kado. Odebi Larenn ankoler me apre li aksepte lamour asasen.
Bann akter spektak mim sorti.
OFILIA
Ki vedir sa, Senier?
HAMLET
Samem apel mesanste malisie.
OFILIA
Rezime pies la sa?
Prolog rantre
HAMLET
Li pou dir nou tou. Akter pa konn gard sekre.
OFILIA
Li pou dir nou ki ena ladan?
HAMLET
Nenport ki zafer. Montre e li li demontre. Pa per montre e li pa per montre profonder ou montre.
OFILIA
Malelve, bien malang. Prefer get drama.
PROLOG
Nou dimann zot tou ki isi
Pou get nou zoli trazedi;
Ar nou ple pa fer kichiri.
HAMLET
Prolog sa? Ousa moto ki grave dan enn bag?
OFILIA
Bien kourt.
HAMLET
Kouma lamour fam.
Akter Lerwa ek Larenn rantre
AKTER-LERWA
Trant fwa kales Phoebus finn fer letour
Neptune ek Tellus. Trwa san swasant fwa
Luna finn konplet san fot so parkour
Depi ki Lamour finn sel nou lafwa
E ki Hymen finn soud nou destine
Par enn lien sakre pou Leternite.
AKTER-LARENN
Les soley-lalinn efase-refer
Ankor ek ankor ziska ki li rans.
Me Senier mo lespri pe trouv zekler
Akoz ou lavi aster dan balans;
Ou lasante fay fer mwa trakase,
Ou lafors frazil fatig mo latet.
Me pa les mo lapenn fer ou saye
– Lamour ek freyer fer bann fam vinn bet –
Mwens mo kontan mwens mo per. Sekife
Plis mo kontan plis mo per perdi ou;
Mo per mo latet pre pou savire,
Perdi lekilib, al fini dan trou.
AKTER-LERWA
Ler pe aprose kan bizen deklas;
Mo nepli trouv bien, mo nepli tann kler;
Biento mo pou donn twa boukou lespas,
Les enn lot pran mo plas dan to leker.
Mo sir ki …
AKTER-LARENN
… Sa zame! Senier, zame!
Enn lot mari? Sa pli gran traizon!
Malediksion! Pou mo pran enn segon
Touy premie avan.
HAMLET
Mazanbron! Mazanbron!
AKTER-LARENN
Dan deziem maryaz peyna santiman,
Zis kipidite. Touy deziem galan,
Pran trwaziem. Kontinie mem.
AKTER-LERWA
Non,non, non
La to pe dir sa. Me to pou sanze,
Amizir letan pase nou bliye;
Serman senser ki nou fer koumans fonn,
Grene kouma zamalak, tom par tonn.
Nanye pa permanan. Nou gran pasion
Refrwadi; nou dife vit vinn glason.
Alye vinn ennmi, ennmi vinn alye,
Bon kamarad yer zordi pe boude;
Gran determinasion dousma-dousma
Perdi fitnes; mix large; vinn kourpa.
Zordi to sir ki to pou res fidel
Me dime kan mo’nn mor to pou sanz rel.
AKTER-LARENN
Sa zame. Plito al viv dan ashram,
Viv enn lavi senp andeor lagam.
HAMLET
Serman dan vid?
AKTER-LERWA
Mo fer twa konfians. Les mo repoze.
Mo santi feb. Somey pez mo lizie. (Li dormi)
AKTER-LARENN
Dormi mo gate. Zame nanye pou
Vinn rant ant nou de pou rod separ nou. (Li sorti )
HAMLET
Madam Larenn, kouma ou trouv pies la?
ZERTRID
Madam la promet tro.
HAMLET
Pa dir sa. Li pou gard so parol.
KLODIOUS
Ou konn zistwar la? Peyna difamasion?
HAMLET
Zero! Tousa zis enn senn. Enn ta zes. Zes ki touy konesans. Koze ki gran.
KLODIOUS
Ki so tit?
HAMLET
‘Latrap-lera’. Pa serye. Zis senbolik. Zistwar enn mert ki ti arive dan Vienn. Dik la ti apel Gonnzago, so fam Batista. Gete, ou pou trouve. Enn vilen zafer. Me sa pa konsern nou. Bann ki koupab pou grense. Me nou dimoun onet nanye pa fer nou per. Pa vre?
Lisianis rantre
Sa se Lisianis, neve Lerwa.
OFILIA
Ou enn bon narater, Senier.
HAMLET
Mo kapav rakont tranzaksion anba-anba ant ou ek polipot.
OFILIA
Ou bien vif Senier, bien vif.
HAMLET
Mo vif kapav fer ou kriy lasasen.
OFILIA
Bien malen. Malang ‘si.
HAMLET
Kouma fam. … Ale laba. Mertriye koze. Aret fer zes. Pas alatak.
LISIANIS
Malis nwar, pwazon rar, moman peper,
Dan nwar bous lizie kot lonbraz gagn per,
Venen Titalber pe gagn swaf lamor.
Bwar, bwar, bour konfrer, penetre tou por.
Li vers pwazon dan zorey Lerwa
HAMLET
Gete! Gete! Li anpwazonn lerwa. Gete aster kimanier li met larenn dan serk.
OFILIA
Lerwa pe dibout.
HAMLET
Fizi dilo fer li per?
ZERTRID
Ou pa bien Senier?
POLONIOUS
Aret sa pies la!
KLODIOUS
Lalimier. Alim lalimier.
BANN LORD
Alim lalimier. Vit-vit.
Apart Hamlet ek Horasio zot tou sorti
HAMLET
Seki dan pens plor so mizer
Seki dan bien viv dan jalsa.
Lavi sa, pa bizen ris leker,
Douniya ena so prop lalwa.
Horasio mo matlo, mem si nanye pa marse, omwen mo kapav gagn enn bon rol pou zwe, kikfwa gagn enn Oskar.
HOROSIO
Oskar meyer figiran?
HAMLET
Best actor.
Tizan, Tizan! Gouverner finn perdi tronn;
Aster matlo, Joubaner diriz rwayom.
Kot to bouze to manz feyaz.
HORASIO
Li pa rime.
HAMLET
Horasio, Horasio, mo kapav met tou mo lamone lor nam la. Ki to dir?
HORASIO
Mo dakor Senier.
HAMLET
Ler koz pwazon?
HORASIO
Mo’nn remarke.
Rozennkrantz ek Gildernstern rantre
HAMLET
Dife mazor! Large lamizik la.
Kikenn amenn laflit! …
Si Lerwa pa kontan sa jalsa la
Be li pa kontan, ki pou fer bayo?
Ale, soufle bigoul.
GILDERNSTERN
Senier kapav dir ou enn ti parol?
HAMLET
Gran Misie! Enn zistwar? Ousa enn Istwar?
GILDERNSTERN
Lerwa, Senier –
HAMLET
Ki zistwar Lerwa?
GILDERNSTERN
Li dan so lasam, bien boulverse.
HAMLET
Li’nn tro bwar?
GILDERNSTERN
Non li ara.
HAMLET
Enn konsey. Apel so dokter. Si mo preskrir enn meksinn li pou plis ara.
GILDERNSTERN
Senier, fer zefor pou konpran mwa. Pa mal konpran tou.
HAMLET
Femel alor.
GILDERNSTERN
Samazeste Larenn, ou mama, finn dir mwa vinn get ou.
HAMLET
Bienveni.
GILDERNSTERN
Pa sa! Donn enn bon repons sinon mo mision fini isi mem.
HAMLET
Enposib!
ROZENNKRANTZ
Kifer?
HAMLET
Kouma pou donn enn bon repons. Mo lespri pa bon. Me dir mwa ki bizen … plito ki mo mama bizen.
ROZENNKRANTZ
Ou mama dir ki ou konportman finn bien sok li.
HAMLET
Ki kalite garson ki sok so mama. Samem tou? Peyna plis ki sa?
ROZENNKRANTZ
Li ole zwenn ou dan so lasam avan ou al dormi.
HAMLET
Nou pou obeir li koumadir li dis fwa dis nou mama. Ena ankor kiksoz nou kapav fer pou ou?
ROZENNKRANTZ
Senier ou ti kontan nou lontan.
HAMLET
Ankor kontan zot. Mo fer serman ar mo lame les e long.
ROZENNKRANTZ
Mo bon Senier dir mwa ki pe fatig ou latet. Pa ferm laport ou kaso. Les nou ed ou.
HAMLET
Gran Misie, mo pa vo nanye.
ROZENNKRANTZ
Ki ou pe dir? Oumem Prens-Eritie.
HAMLET
Atcha! Dilo dan kanal me bourik mordeswaf.
Bann akter rantre ar laflit
Laflit. Chabas! Donn mwa enn. … Dir mwa anprive kifer ou met choula otour mwa koumadir pe pous mwa dan latrap?
GILDERNSTERN
Senier, akoz mo mision tro serye mo manier paret enpe brit.
HAMLET
Pa kler. Zwe sa laflit la.
GILDERNSTERN
Mo pa konn zwe Senier.
HAMLET
Zwe mo dir.
GILDERNSTERN
Pa fer sa Senier.
HAMLET
Pa fer fos, zwe.
GILDERNSTERN
Mo pa konn zwe mo dir ou.
HAMLET
Fasil kouma bous lizie. Bous trou ar ledwa, soufle dan labek e zoli palab sorti. Bous sa bann trou la. Fasil. Dilo disik.
GILDERNSTERN
Mo pa kapav fer li koz dan ton, dan tan. Pa’nn aprann.
HAMLET
Ou trouve misie kouma ou ete. Ou soufle dan mo gozie; ou bous ek debous tou mo trou; ou rod fer mo lamizik andan mont lor sirfas; ou dwat mwa depi anba ziska lao … me sa laflit la ena zoli melodi me ou dir ou pa kapav fer li koze. Me pou ou li pli fasil fer mwa koze. Ou tret mwa kouma enn gon; ou fer mwa sap lor kal. Me mo Pov Misie ou dir ou pa kapav akord mwa, zwe ar mwa. Ki kalite!
Polonious rantre
Namaste Gourouji.
POLONIOUS
Mo Senier, Madam Larenn ole zwenn ou toutswit.
HAMLET
Get sa niaz la, li kouma enn samo.
POLONIOUS
Vremem sa. Net kouma enn samo.
HAMLET
Li plis kouma enn blero.
POLONIOUS
Blero? Vremem so ledo kouma blero.
HAMLET
Plito kouma labalenn, ou pa kwar?
POLONIOUS
Samem mo pe dir.
HAMLET
Bon, maman m’appelle. Je viens maman. – Ala zot minn mo boyo la! – Maman mo pe vien la.
POLONIOUS
Mo’al dir li lor vites. (Li sorti)
HAMLET
Pa difisil. – Les mwa tousel aster.
Tou dimoun apart Hamlet sorti
Marenwar jabolik pe anvlop tou
E bann tom dan simitier pe rote;
Lanfer pe vomi lapest lor later.
Finn ler pou bwar disan so sakrifis
E fer louvraz ki, ler soley leve,
Fer disan kaye. Kalme twa baba!
Bizen sakouy bonnfam la me pa plis;
Koz koze disan me pa fann disan;
Fwet li ar parol san violans fizik.
Feros dan repros me zame fer fos. (Li sorti )
AK 3 SENN 3
Dan lasapel prive Lerwa. Klodious, Rozennkrantz ek Gildernstern rantre
KLODIOUS
Pa korek tousa. Fale nou pran kont
So distemper. Zot de prepar zot vit.
Taler zot pou gagn tou detay mision:
Zot pou bizen amenn li Langleter.
Zot Souvren pa kapav toler danze
Menas nou lanwit-lizour akoz li.
GILDERNSTERN
Les sa dan nou lame. Nou bien konsian
Ki li ou devwar sakre garanti
Sekirite pei ek gouvernman.
ROZENNKRANTZ
Ninport ki dimoun bizen ar kouraz
Ek determinasion pran prekosion
Pou evit dezagreman; enn kikenn
Aster ki responsab lavi lezot
Li bizen fer mil fwa plis atansion.
Lamor Lerwa pa pran zis enn lavi
Me kouma twister li aspir anvrak
Tou so toutotour; enn larou zean
Lor latet montagn ler li kraz anba
Amenn destriksion pa selman limem
Me osi lezot pies ki soud ar li.
Kan Lerwa terne lepep gagn lerim.
KLODIOUS
Fer vit. Nou pou blok vit sa danze la,
Apes li fer fraka.
ROZENNKRANTZ
Wi, Mazeste.
Rozennkrantz ek Gildernstern sorti
Polonious rantre
POLONIOUS
Mo Gran Senier li pe al kot Larenn.
Mwa mo pou ekout zot deryer rido.
Mo sir Larenn pou savonn-savonn li
E kouma ou ti dir avek rezon
Li plis meyer ki zorey pa-pran-par
Tann konversasion. Orevwar Senier.
Mo pou zwenn ou avan ou al dormi
Pou dir ou tou.
KLODIOUS
Mersi mo bon Senier.
Polonious sorti
Piyanter mo pese mont dan lesiel;
Disan Abel lor mo lame. Priye?
Kouma pou priye? Ah malediksion!
Move konsians pe touf mo lapriyer.
Dimann pardon? Kouma pou dimann sa?
Mo ankor pe profit zwisans mo krim;
Mo pa’le large; kol ar pouritir.
Fasil trik lalwa. Pouvwar pas blanko,
Kouver krim ar fler, pese ar parfin,
Trik balans lazistis. Me ar Bondie
Sa bann grimas la pa gagn okenn bar.
Pou gagn pardon mo bizen repanti;
Pa kapav ena repanti ditou
Si kriminel kontinie manz bann fri
Sort lor pie so krim. Mo’nn tas dan leto.
Ayo Bondie! Ki pou fer? Langrenaz
Pe ris mwa ver perdision dan lapant.
Mo pe glise. Ed mwa anz dan lesiel.
Zenou arogan al anbras later;
Leker ros sey gagn inosans arzil.
Ena lespwar. Ena?
Li azenou
Hamlet rantre
HAMLET
La mo kapav manz li. Fasil. – Chombo!
Gopia! To ouver laport paradi
Pou permet kriminel soul so bontan.
Samem to mision? Samem to vanzans?
Ler li ti avoy to papa manze
Li pa ti donn li sans prepar so nam;
San konfesion ni kominion; aster
Twa to beni li. Non, non bachara.
Vre vanzans se touy li kan so nam lour
Ar pouritir, koripsion. Touy li kan
Piktet li rant dan lanfer san okenn
Posibilite delivrans. Tini!
So ler pou vini. Mo’al get mo mama. (Li sorti)
KLODIOUS
Parol anvole me lespri bouz fix.
Parol nenport fer nou pese vinn lix. (Li sorti )
AK 3 SENN 4
Lasam Zertrid. Zertrid ek Polonious rantre
POLONIOUS
Li pe vini la. Pa per fann ar li.
Dir li ki so gabzi finn depas kad
E ki ou nepli kapav bar so gorl.
Mo pou kasiet deryer sa rido la.
Brousay li bien.
HAMLET
(andeor lasenn)
Mama, eh ‘Ma, Mam!
ZERTRID
Pa per. Kont lor mwa. Al kasiet. Degaze! Mo tann li pe vini.
Hamlet rantre
HAMLET
Mama, ou ti pe rod mwa?
ZERTRID
Hamlet, to finn bien boulvers to papa.
HAMLET
Mama ou finn bien boulvers mo papa.
ZERTRID
Ase radote, ou pe koz gonaz.
HAMLET
Aret koz nenport, ou for dan fer ler.
ZERTRID
Ou peyna respe?
HAMLET
Ki respe Madam?
ZERTRID
Ou nepli konn mwa?
HAMLET
Me mo foul konn ou.
Ou Larenn Dannmark, fam frer ou mari
E, malsans pou mwa, ou mo mama ‘si.
ZERTRID
Bon, si koumsa, les lezot koz ar ou.
HAMLET
Res anplas, pa bouze. Anplas dir ou.
Mo pou montre ou malang dan ou nam.
Pa bouze!
ZERTRID
Ayo! Lev lame lor mwa?
Osekour, ed mwa!
POLONIOUS
(deryer rido)
Ki pe arive? Osekour! Ayo!
HAMLET
(ar so lepe)
Chouchoundarr! Ala pou twa! Sa pou twa!
Li touy Polonious
POLONIOUS
(deryer rido)
Sov mo lavi!
ZERTRID
Ayo! Ki to finn fer?
HAMLET
Pa kone. Lerwa sa?
ZERTRID
Ki to’nn fer Hamlet. Ayo vilen krim!
HAMLET
Vilen krim? Eski li pli vilen ‘Ma
Ki touy Lerwa pou marye ar so frer?
ZERTRID
Touy Lerwa?
HAMLET
Touy Lerwa. Samem mo’nn dir.
[Li avans rido. Kadav Polonious tonbe.]
Ayaya! Twa sa, vie kouyon. Adie!
Malsans pa to patron sa. To’nn rode.
Kan kontan fouraye, maler koste.
Aret vir-vir ou ledwa. Asize,
Les mo devier ou leker si posib,
Si li pa’nn vinn ros, si pese pa finn,
Kouma boukliye, bar tou labonte.
ZERTRID
Dir mwa ki mo’nn fer ki pe permet twa
Maltret mwa koumsa.
HAMLET
Les lisien devor
Lamourprop; fer ipokrit gagn meday;
Les devergondaz aval inosans;
Ipotek kontra maryaz; fer manti
Ranplas serman. Ou finn permet foser
Efas laverite; fer relizion
Vinn palab grosie. Lesiel gagn onte,
Later gagn traka, vadire tronpet
Zizman dernie pe sone. Akoz ou
Tou finn devire.
ZERTRID
Me ki mo finn fer?
Dir mwa.
HAMLET
Be get bien sa de portre la.
Get sannla avan; apre get lotla.
Isi vadire enn bondie; lor so
Figir, lor so fron, dan so lizie kler
Ena lalimier. Enn benediksion!
Aster get bebet ar ki ou’nn marye.
Kifer ou finn kit lonbraz pie pipal
Pou antonn gonaz dan karo lastron?
Lizie pa bon? Pa dir mwa lamour sa.
Ou pa enn zenes anfler me ou laz
Koz langaz kontrol, langaz rezonnman.
Ki lespri fer ou kit lalimier pou
Swazir marenwar? Dezir donn lavi
Me dezir dekontrole bous lizie,
Touy larezon, fer lespri vinn fouka.
Ki sa movezer la ki finn may ou
Dan kolenmayar? Lizie san leker;
Leker san zorey; zorey san lizie;
Nene san lezot. Mem organn malad
Zame fer otan fraka dan lavi.
Kot sharram Madam? Pa dimann zenes
Tini-tini yenn kan adilt machour
Les dife pasion bril zot larezon.
ZERTRID
Arete Hamlet, aret koz koumsa.
To pe met okler pouritir kasiet
Dan fenfon mo nam ki refiz ale.
HAMLET
Zero! Ou pe roul-roul dan piyanter
Vis ek difout, dan payas malfame –
Nisa dan park koson.
ZERTRID
Ase Hamlet!
Ase! To parol kouma pwagnar pers
Mo zorey. Ase mo garson. Ase.
HAMLET
Enn asasen, tret. Pa vo enn seve
Ou premie mari. Enn verminn lor tronn.
Enn taker, pikpoket, voler kouronn.
ZERTRID
Ase!
Nam papa Hamlet rantre
HAMLET
Boufon degize anlerwa –
Anz lesiel protez mwa – Kifer ou la?
ZERTRID
Ayo Bondie! So latet pa bon.
HAMLET
Ou’nn vinn fann ar mwa akoz mo’nn fane.
Kouma’nn zeb mo kas poz olie azir.
NAM
Pa bliye to rol. Bizen fit lespri
Dantle plen ar nay. Ham, get to mama.
Tourman pe kraz li; konsol li Hamlet.
Koz ar li beta. Pa les depresion
Kas so lekilib.
HAMLET
Mama ou korek?
ZERTRID
Twa, kimanier Hamlet? To get dan vid;
To koz ar ler; to kouma abriti;
Kouma somey kase ar tapaz for
To seve drese. Ayo mo garson!
Kalme twa. Ki to pe fixe koumsa?
HAMLET
Li, ‘Ma, li. Get kouma so figir tris.
So soufrans kapav fer ros gagn pitie.
Aret get mwa Papa. Ou larm pou kas
Mo lelan e blok mo dezir vanzans.
ZERTRID
Ar kisannla to pe koze Hamlet?
HAMLET
Ou pa trouv nanye?
ZERTRID
Non. Zis seki la.
HAMLET
Ou pa’nn tann nanye?
ZERTRID
Non, zis nou koze.
HAMLET
Get bien ‘Ma. La, la. Get li pe ale.
Kouma li ti abitie abiye.
Get li, get li, get li la kot laport. (Nam sorti)
ZERTRID
Dan to latet sa Hamlet. To malad.
To lespri trouv seki pa ekziste.
HAMLET
Malad? Pa kwar sa ‘Ma. Hen, tat mo pou,
La, tat mo leker, zot lagam tamam.
Pa kwar mo fou, pa kwar mo radote.
Teste mwa si ou’le ‘Ma. Mo pa fou.
Pa les sa fer ou bliye ou pese.
Pa fer mo swadizan foli kasiet
Lagal ek so dipi, les pouritir
Fane anba laparans lasante.
Dimann Bondie pardon, sanz ou manier;
Tourn paz; sanz lavi; napa fann gwano
Dan karo pikan. Pardonn mo verti!
Dan lemonn pouri verti bien souvan
Bizen bes latet, dimann vis pardon,
Pas siro pou ki lebien mat lemal.
ZERTRID
Hamlet to finn kas mo leker ande.
HAMLET
Zet seki pa bon; servi seki bon.
Bonswar! Pa al dan lili mo tonton.
Fer vadire mem si ou lekontrer.
Move labitid paraliz lespri
Me bon labitid kapav geri nou.
Si ou reziste tantasion zordi
Dime li pou pli fasil manz ar li.
Sak zour lor bon sime repous demon
Enpe plis ziska ki nou libere.
Mo redir bonswar. Kan so ler vini,
Kan ou rod benediksion, se mwa ki
Pou vinn dimann ou beni ou garson.
Mo sagren mo’nn touy sa grandimoun la.
Travay Bondie. Li kone ki li fer.
Mo finn vinn enstriman so volonte.
Les mo rod enn plas pou met kadav la
E donn detay lor sa aksidan la.
Ankor enn fwa, bonswar. Mo oblize
Fer dimal pou mo kapav fer dibien.
Sa nanye sa. Ena pir pli divan.
Enn dernie parol, Mama.
ZERTRID
Ki zafer?
HAMLET
Mama, ala seki pa bizen fer.
Kan ou mari kares ou, anbras ou,
Met ou dan lekol, plonz ou dan siro,
‘Mo koko sesi, mo koko sela’
Napa glis lor so diber, kas lakle,
Dir li ki Hamlet napa fou ditou
Me pe fer so senn.
ZERTRID
Parol mo Hamlet, kont lor mwa beta,
Personn pa pou konn sekre ant nou de.
HAMLET
Mo pou bizen al Langleter.
ZERTRID
Ayo,
Mo finn bliye sa net. To oblize?
HAMLET
Papie finn drese e mo de kamwad
Ki mo kontan kouma lisien kontan
Baton finn gagn enstriksion espesial
Fer zoli louvraz. Li foul korek sa!
Mari siper ‘Ma kan eklat jasous
Ar so prop petar. Pas par anba. Boum!
Li al dan lespas. Extra sa kan de
Kontrer zwenn anplen, nene kraz nene.
Aster les mo okip sa misie la!
Mo ris so kadav dan lasam laba.
Bonswar mo mama. Sa gran dimoun la
Li bien trankil, silansie, ek serye,
Li ki zame ti konn aret zaze.
Ale, vinn ar mwa gran misie. Chalo!
Bonswar ‘Ma.
Li ris kadav la, li sorti. Zertrid res anplas.
AK 4 SENN 1
Lasam Zertrid. Klodious akonpagne par Rozennkrantz ek Gildernstern rantre
KLODIOUS
Sa soupir la kasiet zafer serye;
Kifer ou soupire ek transpire?
Kot ou garson finn ale?
ZERTRID
Les nou tousel. Mo bizen koz ar li.
Rozennkrantz ek Gildernstern sorti
Ayo Bondie, ki pe ariv lemonn?
KLODIOUS
Ki zafer Zertrid? Hamlet ki manier?
ZERTRID
Fou kouma lamer dan divan siklonn.
Dan so konfizion li tann enn tapaz
Deryer rido la; li tir so lepe,
Kriye ‘chouchoundarr’; fons drwat divan li;
Pers-pers rido la, touy pov bonom la.
KLODIOUS
Ayayayaya! Si mo ti laba
Sa ti pou ariv mwa. Li ti viz mwa.
Li finn vinn danzere pou tou dimoun;
Pou twa, pou nou, pou tou so lantouraz.
Konsekans grav. Blam pou tom lor Lerwa
Ki ti bizen pran prekosion korek,
Neseser pou anpes Hamlet menas
Lape ek sekirite. O maler!
Mo lafeksion pou li finn anpes mwa
Fer leneseser. Olie krev abse
Mo’nn les li fane. Kot li finn ale?
ZERTRID
Li pe plor lamor ki so prop foli
Finn okazione – so foli kouma
Enn diaman pir dan enn lamer grabo –
Li bien sagren seki finn arive.
KLODIOUS
Zertrid swiv mwa!
Avan soley tous lorizon maren
Nou bizen anbark Hamlet, avoy li
Lot kote dilo. Bizen rekonet
Erer ki li’nn fer. Pa kapav kasiet.
Eh Rozennkrantz, eh Gildernstern! Kot zot?
Rozennkrantz ek Gildernstern rantre
Zot toulede, al rod enpe sekour.
Foli Hamlet finn touy pov Polonious
E li finn souk kadav la li’nn ale.
Al rod li, pa koz brit; amenn kadav
Dan lasapel. Vit, pa perdi letan.
Rozennkrantz ek Gildernstern sorti
Vini Zertrid. Mo konvok enn renion
Mo bann konseye; mo va enform zot
Ki mo plan ete; kot ena problem;
Anpes palab fann so labou partou.
Vini Zertrid! Vini! Zertrid, Zertrid!
Traka fer maja, lavi vinn lasid. (Zot sorti)
AK 4 SENN 2
Enn koulwar dan sato. Hamlet rantre
HAMLET
Ansekirite.
LAVWA
(Andeor lasenn)
Hamlet! Senier Hamlet!
HAMLET
Ki sa kapav ete? Mo sir …! Me wi, zotmem sa.
Rozennkrantz ek Gildernstern rantre
ROZENNKRANTZ
Kot ou finn kasiet kadav la Senier?
HAMLET
Kadav dan bien lor lili lapousier.
ROZENNKRANTZ
Dir nou kot li ete. So plas dan lasapel.
HAMLET
Pa dir mwa!
ROZENNKRANTZ
Ki zafer?
HAMLET
Mwa, garson Lerwa bizen reponn kestion enn gonaz, enn leponz.
ROZENNKRANTZ
Ou apel mwa leponz Senier?
HAMLET
Weh! Chato pou gagn bout! Absorb rebi me kan pez ou sek, pa res nanye.
ROZENNKRANTZ
Mo pa konpran ou Senier.
HAMLET
Normal. Dan zorey nenport, foutan glise kouma dilo lor fey sonz.
ROZENNKRANTZ
Dir nou kot lekor la ete. Vinn ar nou, nou’al get Lerwa.
HAMLET
Lekor ar Lerwa me Lerwa pa ar lekor. Lerwa enn zafer, enn soz …
GILDERNSTERN
Enn soz Senier?
HAMLET
Enn zafer nanye ditou. Nou’al get Lerwa. Kouk! Ala li la! (Zot sorti )
AK 4 SENN 3
Dan biro Lerwa. Klodious ek detrwa ofisie rantre
KLODIOUS
Mo’nn fer al sers li, fer rod lekor la.
Fouf! Ala li danzere sa boug la!
Malgre sa pa kapav servi lalwa
Parski lamas kontan so zoli louk
Mem si so latet satini kokom;
Dimoun pou bien sagren so penitans;
Mem so ofans pa ena konsekans.
So depar bizen paret neseser,
Pa zis enn kout-tet. Kont malad drastik
Bizen remed drastik, sinon gran douk.
Rozennkrantz rantre
Ki progre?
ROZENNKRANTZ
Zero. Li pa’le koze.
Li pa’le dir kot lekor la ete.
KLODIOUS
Kot li ete?
ROZENNKRANTZ
Deor. Sou sirveyans
Ki ou soue?
KLODIOUS
Amenn li vit isi.
ROZENNKRANTZ
Gil, amenn li isi.
Hamlet ek Gildernstern rantre
KLODIOUS
Hamlet, kot Polonious?
HAMLET
Atab.
KLODIOUS
Atab? Kotsa?
HAMLET
Pa kot li pe manze me kot pe manz li. Enn kongregasion Lever Roderdeler, pa soliter, pe manz ar li. Pa dir ar li, samem Sa Mazeste Lever. Exper rezim. Nou angres zanimo pou nou angres nou kadav e lerla nou prepar nouritir pou angres moutouk. Peyna bel diferans ant Lerwa Motka ek mandian mengi. Toulede fini dan vant lever.
KLODIOUS
Tris non?
HAMLET
Lever manz lerwa, pwason manz lever, mandian manz pwason …
KLODIOUS
Ki sa vedir?
HAMLET
Lerwa fini dan vant mandian.
KLODIOUS
Kot Polonious?
HAMLET
Dan paradi. Avoy kikenn rod li. Si li pa laba li sirman dan lot plas la. Al rod li oumem. Si ou pa trouv li, dan detrwa zour ou pou santi so prezans anba leskalie.
KLODIOUS
Degaze al sers li.
HAMLET
Pa prese. Li pa pou sove.
Bann ofisie sorti
KLODIOUS
Nou oblize fer seki nou pe fer
Hamlet pou ou prop dibien; seki ou
Finn fer li bien serye e lor vites
Bizen avoy ou lot kote dilo.
Degaze al prepar ou; bato pre
Pou lev lank. Destinasion Langleter.
HAMLET
Langleter?
KLODIOUS
Langleter.
HAMLET
A vos ordres Chef!
KLODIOUS
Pou ou prop dibien.
HAMLET
Pa manti, Maman.
KLODIOUS
Hamlet, ou papa ki bien kontan ou.
HAMLET
Maman. Papa ek Mama zot mari ek fam; mari ek fam zot de dan enn. Alors mo dir Maman que j’aime beaucoup. Destinasion Langleter. (Hamlet sorti )
KLODIOUS
Vey li depre; fer li al abor vit;
Vit, vit; met kler avan soley kouse.
Mo finn okip tou, finn dres tou papie;
Pa perdi letan. Degaze zanfan.
Rozennkrantz ek Gildernstern sorti
Lerwa Langleter, si to obeir
E respe nou trete ki mo’nn signe
Ar lepe; si to rapel to devwar
To pou fer seki neseser pou ki
Hamlet aret rent mwa, fatig latet.
Fer enn louvraz prop; tir sa pikan la
Ki pe minn boyo; anter mo lafiev,
Amenn gerizon. Fer sa lor vites
E lerla mo pou rekoumans sourir. (Li sorti)
AK 4 SENN 4
Lor lakot, pre kot Elsinor. Fortinnbras ek so larme rantre
FORTINNBRAS
Kapitenn, al prezant Lerwa Dannmark
Mo kourtwazi; enform Samazeste
Ki ar so permision mo pe travers
Enn parti so rwayom. Ou konn program.
Si Samazeste dimann pou zwenn mwa
Dir li nek donn lord, mo pou mark prezans
E dres tou papie divan so lizie.
KAPITENN
Kont lor mwa Senier!
FORTINNBRAS
Pa fer fos monwar. Fer leneseser.
Fortinnbras ek so larme sorti
Hamlet, Rozennkrantz etc. rantre
HAMLET
Dir mwa bon misie ki sa larme la?
KAPITENN
Larme Norvez Sef.
HAMLET
Ena problem?
KAPITENN
Wi, dan enn landwa dan Pologn.
HAMLET
Kisannla komandan?
KAPITENN
Prens Fortinnbras, neve Lerwa Norvez.
HAMLET
Lager zeneral kont rwayom Pologn?
Ou zis lor frontier?
KAPITENN
Pou dir ou fran-fran
Nou pe al lager pou enn bout teren
Ki pa vo nanye pou zot ni pou nou.
Zis enn kestion loner.
HAMLET
Be, savedir
Bann Polone pou zwe mor.
KAPITENN
Pa kwar sa!
Larme analert.
HAMLET
Bwat sa mammao!
De mil zom ek resours fenomenal
Pa fouti rezoud enn ti bagatel.
Kouma enn kanser li manz par andan
Me deor tou paret trankil. Mersi.
KAPITENN
Bondie beni ou! (Li sorti )
ROZENNKRANTZ
Nou ale Senier?
HAMLET
Al touzour. Enn timama mo vini.
Tou dimoun apart Hamlet sorti
Ayo! Tou, tou, tou dir mwa mo’enn faner
Ki enkapab fer seki neseser.
Ki ete dimoun si so program zis
Manze ek dormi? Enn bebet pa plis.
Ki arive sa? Bondie donn lespri,
Donn lentelizans pou nou kras gonaz?
Eski zwe boure ousa nek tir lay,
Rod lipou poul, les kapon manz kouraz?
Difisil pou dir. Pourtan mo kone
Seki bizen fer e fiel pa manke
Pou mo kas piso. Sak segonn dir mwa
Mo enn gran faner. Get sa larme la!
Solda par milie, lekipman par tonn;
Sou lidersip enn prens zenn ek frazil
Ki pa kil parad mem si gran danze
Pe menas for-for pou gob lekzistans.
Tousa sakrifis pou enn touk perse!
Enn vre leker nob li pa azir zis
Kan larezon dikte nou so lozik;
Enn vre leker nob bes latet fonse
Pou enn ti zafer sirtou si loner
Kapav zwenn tase. Aster get mo zar!
Finn touy mo papa, malang mo mama,
Mo lespri sofe, mo disan pe bwi.
Ki mo fer? Mo azir? Non. Lergete
Mo bouz fix kan divan mwa ven mil zom
Akoz loner dan balans pe pran risk
Lamor pou rekiper enn bout teren
Pa ase gran pou zot repoz anpe
Kan souf arete dan desten amer.
Mo fer enn serman! Apartir mentnan
Swa mo pous vanzans, swa mo enn fatra.(Li sorti )
AK 4 SENN 5
Dan lasal tronn Sato Elsinor. Horasio, Zertrid ek enn nob rantre
ZERTRID
Mo refiz zwenn li.
NOB
So latet pa bon. Li pe ensiste.
Pov tifi, mo sagren li.
ZERTRID
Ki li’le?
NOB
Li pa aret koz so papa. Li dir
Marday partou; krase, tap lestoma;
Sap lor kal brit; rabase, koz nenport.
Me tansion! Ena pa konpran nanye
Pou trouv lalimier. Koze dan vid pou
Vinn parol sakre; dan nanye ditou
Bann nenport pou ranz bel-bel teori.
HORASIO
Koz ar li Madam. So bann radotaz
Kapav met dibri dan bann lespri feb.
ZERTRID
Fer li vini.
Nob la sorti
(Ar limem) Pese pens mo nam. Mo latet pa bon.
Tipti boubou anfle kouma montagn.
Plis mo sey kasiet plis mo sekre eg
Deborde al detourn lizie lor mwa.
Ofilia rante. So demars pa normal
OFILIA
Kot li ete gran mazeste Dannmark?
ZERTRID
To bien Ofilia?
OFILIA
Li sante
How should I your true love know
From another one?
By his cockle hat and staff
And his sandal shoon.
ZERTRID
Ayo mo fifi, ki vedir tousa?
OFILIA
Ou pa kone? Ekout li bien.
(li sante) He is dead and gone lady,
He is dead and gone;
À sa tête une touffe d’herbe
Kot so lipe enn gro ros.
Ayoyo! Ayoyo!
ZERTRID
Ekout mwa Ofilia …
OFILIA
Ou ekout mwa!
(li sante) White his shrowd as the mountain snow …
Klodious rantre
ZERTRID
Get ki finn arive Senier.
OFILIA
(li sante) Simitier ranpli ar fler
Larm krokodil lor baz.
KLODIOUS
Ki nouvel mamzel?
OFILIA
Well good Bondie beni vous. They say the owl was a baker’s daughter. Zordi fasil kone. Me dime? Dime il sera trop tard.
KLODIOUS
Lamor so papa.
OFILIA
Shouut! Pa dir personn.
(li sante) Dime zour Sen Valanten
E boner dan gramaten
Mo pou bord kot to lafnet
Lerla koko nou fer fet.
Tilom leve vit abiye
Vinn ouver laport
Mamzel rantre e zame, zame
Mamzel ti resorti.
KLODIOUS
Zoli Ofilia!
OFILIA
Sa ki zoli. Pa dimande. Mo done.
(li sante) By Gis And by Saint Charity
Sharam pa gagne?
Young men will do it if they come to it
Koukourroukouk!
Kok la sante kas mo …. somey
Ki tifi la dir?
” Avan to manz mwa
To ti koz maryaz.”
Ki tilom la dir?
” Mo fer serman mo ti senser
Me to nepli vierz.”
KLODIOUS
Depi kan li koumsa?
OFILIA
Toukorek! Tou dan lord. Pasians geri lagal. Fer larm koule kan kone zot pe met li dan trou. Mo pou parl mo frer. Mersi, mersi otankevouzet. Faites avançer ma voiture. Bonswar Mesdames. Bonswar, bonswar. Les belles dames font comme ça et puis encore comme ça. (li sorti)
KLODIOUS
Swiv li, pa les li tousel, vey li bien!
Horasio sorti
Lasagren finn debalans li. Lamor
So papa samem lakoz. Pa fasil!
Ayo Zertrid, Zertrid!
Problem nepli vinn enn par enn aster,
Zot vinn par grap. Dabor so papa mor;
Answit depar Hamlet – pa ti’ena lot
Sime – li ti vinn bien tro danzere.
Popilasion so kote dan doutans;
Palab tap pil lor lamor Polonious
E nou nou’nn fane ler fer lanterman
An kasiet-kasiet koumadir koupab;
Aster Ofilia, latet deranze,
Nepli rezone; anplis nou tann dir
So frer Lairtes an sekre finn rant
Dan pei e li pe ekout palab
Ki lespri malad pe fane for-for
Lor nou, swadizan nou ki responsab.
Ayo Zertrid tousa kouma lamor
Pe touy mwa san fwa sak segonn.
Enn tapaz deor
ZERTRID
Ki sa tapaz la?
KLODIOUS
Tansion! Gard, bar laport!
Enn mesaze rantre
Ki problem?
MESAZE
Senier, atansion deinnjer!
Lamer ki devor laplaz mwens rapas
Ki zenn Lairtes ek so seporterz
Ki fer ou bann gard kile. Bann rifraf
Apel li Senier e san ezite,
Koumadir lalwa, tradision pa la,
Swiver eksite pe kriye for-for
“Viv Gran Lairtes, limem nou lerwa!”.
Lafoul andiable pe sote-pile:
“Nou’le Lairtes! Nou’le Lairtes!”
ZERTRID
Zot latet pa bon? Zot pa konn drwatir?
Tou finn devire! Zot finn vinn bebet!
Enn tapaz deor
KLODIOUS
Zot finn defons laport.
Lairtes ek lafoul rantre
LAIRTES
Kot sa lerwa la? – Zot atann deor.
LAFOUL
Non. Ar twa pou touzour Lairtes.
LAIRTES
Rann enn servis, sorti.
LAFOUL
Dakor. Akoz twa.
LAIRTES
Mersi, bar laport. (lafoul sorti)
Lerwa tret, ki finn ariv mo papa?
ZERTRID
Mo bon Lairtes, pa bon sap lor kal.
LAIRTES
Mo enn sal batar si mo gard mo kalm.
Savedir mo pa piti mo papa
E mo mama ti zis enn sal trene.
KLODIOUS
Lairtes, mo garson, dir mwa kifer
Ou gran lakoler pe rod kas montagn?
Les li Zertrid, les li. Lerwa pa per
Parski enn lerwa li’ena so bondie.
Traizon louke e vit degonfle,
Ramas so lake. … Lairtes, dir mwa
Kifer ou firye? … Zertrid, les li lib!
Koze zennom!
LAIRTES
Ki finn ariv Papa?
KLODIOUS
Li finn mor.
ZERTRID
Pa lerwa sa.
KLODIOUS
Ki ou’le?
LAIRTES
Kouma li finn mor? Pa rakont zistwar.
Mo movi ar drwatir, devwar, lafwa;
Mo pare pou plonz dan pit marenwar;
Bliye Testaman. Mo reklam vanzans!
Vanz lamor mo papa.
KLODIOUS
Be kot problem?
LAIRTES
Peyna problem. Mo kone ki bizen.
Mo pou detrip asasen mo papa.
KLODIOUS
Lairtes, dir mwa. Dapre ou vanzans
Inosan, koupab pou pas dan pake?
LAIRTES
Non, zis bann koupab.
KLODIOUS
Donk ou’le konn zot?
LAIRTES
Mo pou akeyir drwat dan mo leker
Tou bann kamarad, donn zot silefo
Mo disan pou bwar.
KLODIOUS
Sa enn bon koze!
Ou enn bon garson, enn vre jenntoulmenn.
Napeyna disan lor mo de lame;
Mo ankor pe plor lamor ou papa.
Ou’le konn laverite? Ekout mwa.
Enn lavwa deor “les li rantre”.
LAIRTES
Ki sa tapaz la?
Ofilia rantre
Ayo Bondie! Tengn mo lespri. Desir
Popier; bril lizie ar dilo lasid.
Mo fer serman. Zot pou pey mwa bien ser;
Vanzans pou rans bwar disan so ennmi.
Zoli Ofilia, mo zoli ti ser,
– A Bondie! Eski lespri enn zennfi
Kapav savire pli vit ki lavi
Enn bonom malad? So lamour filial
Finn fer sakrifis so prop lekilib.
OFILIA
They bore him lao-lao dan serkey
Hey non, nonny, nonny ala tou fini
Lor so tom lapli larm koule –
Salam, salam gate!
LAIRTES
Si to pa ti fol to koze vanzans
Pa ti pou ena plis lafors ki sa.
OFILIA
Rapel so refren, rapel so refren! Foser fer taker, kas gouyav dan lakour madam. Tanto to kone tanto!
LAIRTES
Pa rabase sa papa! Samem sa!
OFILIA
Rapel, kas petal margerit. Ala enn panse. Enn panse pou mwa.
LAIRTES
Enn katalog lespri deranze.
OFILIA
Ala petal tou kouler, tou matier, tou manier. Lamour-foser-nimakarram-egois … Tou bann fler sezon finn fletri dan zarden mor mo’rpa. Zot dir li’nn gagn li bonn.
(li sante) Zoli zwazo Samarel tomem mo lavi.
LAIRTES
Malgre so soufrans ek so maladi
Get kouma li zoli, zoli, zoli.
OFILIA
Li pa pou revivi
Li pa pou revini
Lamor finn sarye li
Li pa pou revini
Labarb blan finn ale
Seve blan osi
Lasours larm finn sek
Beni so nam mo Bondie!
Mo dimann Bondie beni tou lespri. Bini, bini, pini, pini, bini …
li sorti
LAIRTES
Ayo Bondie, zot’nn trouv sa?
KLODIOUS
Lairtes, mo konpran ou gran douler
Mem si ou dout mwa. Al fer ou devwar,
Rod laverite san ezitasion
E si ou gagn prev se mwa ki koupab
Mo donn mo parol mo pou abdike
E remet ou tou: pouvwar, kouronn, tronn,
Mo lavi, anfen tou seki mo’ena.
Me si ou gagn prev ki mo inosan
Aksepte mo led e mo lamitie
Pou ki ou gagn vit vre konsolasion.
LAIRTES
Mo bizen kone ki manier li’nn mor;
Kifer lanterman ti fer ansekre;
Kifer pa ti’ena servis ofisiel
Ki normal onor dimoun onorab.
KLODIOUS
Mo pou dir ou tou. Lerla ou desid
Kisannla koupab e aplik santans.
Vinn ar mwa.
Zot sorti ansam
AK 4 SENN 6
Dan enn lasam dan sato. Horasio ek enn serviter rantre
HORASIO
Ki li dir li ete?
SERVITER
Maren. Li dir li ena let pou ou.
HORASIO
Fer li rantre.
Serviter sorti
Let depi deor? Kisannla finn ekrir?
Pa lot ki Hamlet. Pa kapav enn lot.
Enn maren rantre
MAREN
Bondie beni ou, Sir!
HORASIO
Ou’si parey.
MAREN
Mersi Sir! Mo ena enn let pou ou si oumem Horasio, kouma mo kwar ou ete. Anbasader lor larout Langleter finn avoy sa.
HORASIO
(Lir let la) ‘Horasio,
Kan to’nn fini lir sa let la, fer enn demars fer sa maren la zwenn lerwa.. Mo ena let pou li. … De zour apre ki nou ti lev lank enn bato pirat ti atak nou. Nou ti tro lant pou zot. Nou ti oblize fer fas. Mo ti abord zot bato. Zot ti kone ki zot ti ole. Lor vites zot larg lager e pran mwa prizonie. Zot pa finn fer mwa mizer me anretour mo bizen donn zot enn ti koudme. Apre ki to finn fer lerwa gagn mo bann let, vinn get mwa lor vites. Horasio, to pa pou kwar to zorey. Dife mo dalon! Maren la pou gid twa ver mwa. Rozennkrantz ek Gildernstern touzour lor larout Langleter. Lor zot ‘si mo ena nouvel sok pou twa.
Salam!
Lamitie lavi-lamor,
Hamlet.
Swiv mwa. Vit nou’al zwenn lerwa e apre
Amenn mwa kot Prens Hamlet. Degaze. (zot sorti )
AK 4 SENN 7
Dan biro lerwa. Klodious ek Lairtes rantre.
KLODIOUS
Mo sir ou zizman trouv mwa inosan
E aster dan ou leker ena plas
Pou nou lamitie parski ou kone
Asasen ou papa pe rod touy mwa.
LAIRTES
Me dir mwa kifer, ou ki’ena pouvwar
Ou pa finn servi ou lotorite
Pou netraliz li?
KLODIOUS
Mo’ena de rezon.
Lezot kapav dir rezon la bien meg
Me dapre mo kont zot extra valab.
Larenn, so mama, viv pou so garson
E mo gran lamour pou li anpes mwa
Fer nenport ki zafer pou depler li.
Lot kote, fale pa bliye, lepep
Telman kontan li ki tou so pese
Santi paradi; si mo atak li
Mo sir mo prop zarm pou vir kont momem.
LAIRTES
Pa zis mo finn perdi mo prop papa
Me mo ti ser ki tou dimoun dakor,
Li enn model san parey, finn vinn fol.
Mo bizen vanzans!
KLODIOUS
Pa les sa fatig
Ou latet monwar. Pa kwar nou pou les
Problem fer vantar san nou manz ar li.
Atann ou gete. Ou papa pou mwa
Ti plis ki enn frer; bien-bien enportan
Se nou prop lape, nou sekirite …
Fer mwa konfians …
Enn mesaze rantre ar let
Wi! Kik mesaz irzan?
MESAZE
Senier, Prens Hamlet finn avoy de let;
Enn pou ou, lot la pou Madam Larenn.
KLODIOUS
Hamlet? Let? Kisannla finn amenn zot?
MESAZE
Ti enn maren sa. Mo pa finn zwenn li.
Li’nn zis depoz zot.
KLODIOUS
Reste Lairtes… Ou kapav ale. (mesaze sorti.)
(Klodious lir let la) “Gran Senier, mo enn nwar touni dan ou gran rwayom. Dime mo pe vinn, si ou Gran Pouvwar dakor, get ou pou explik ou ki manier mo finn retourn Dannmark.
Hamlet”
Ki vedir tousa? Lezot ‘si isi?
Ki ete sa? Enn trik, enn plezantri?
LAIRTES
Get lekritir.
KLODIOUS
So lekritir mem sa.
Nwar touni? Anba li dir li tousel.
Ou konpran kiksoz?
LAIRTES
Pa tro kler Senier.
Me les li vini. Mo rankinn pe bwi.
Bondie beni mwa, donn mwa lokazion
Detrip li.
KLODIOUS
Chombo Lairtes, chombo!
Promet mwa piti ou swiv mo konsey.
LAIRTES
Pourvi ou pa konsey mwa pardonn li.
KLODIOUS
Sa zame piti. Plito lekontrer.
Si li’nn retourne poudebon, lerla
Lairtes mo pou explik ou mo plan
Ki mo finn drese pou ki so lamor
Paret dan lizie tou so lantouraz,
E so mama ‘si, vadire malsans,
Zis enn aksidan.
LAIRTES
Tou dan ou lame.
Mo dimann ou Senier enn sel zafer:
Donn mwa premie rol.
KLODIOUS
Normal Lairtes.
Oumem poumon, leker, lebra mo plan.
Sirtou depi ki …
LAIRTES
Depi kan?
KLODIOUS
Pa enportan pou dimoun dan laz me
Pou lazenes li extra enportan.
LAIRTES
Ki zafer?
KLODIOUS
Pandan ou labsans nou ti resevwar
Enn nob jenntoulmenn – peyna so segon
Dan mont seval ousa lager lepe –
LAIRTES
Donn Karoumadi?
KLODIOUS
Limem. So labous
Ti ranpli ar zoli koze lor ou.
Hamlet pa dir ou, so zalou fermal.
Li dir li anvi montre li ki for.
Nou sanz paz.
LAIRTES
Sanz paz? Kifer nou sanz paz?
KLODIOUS
Dimoun bliye vit. Kriye-plore red.
Lor vites bliye. Andire zot larm
Nway zot lasagren. Get sa Lairtes:
Hamlet pe revini. Ki ou pou fer?
Koze!
LAIRTES
Mo trans so lagorz dan legliz!
KLODIOUS
Ou ena rezon. Bizen san pitie!
Samem vre vanzans. Mo bon Lairtes
Chomtayt, pa bouze. Les nou met choula,
Fer dife monte; pran bann konpliman
Donn Karoumadi fer li san fwa plis;
Fer Hamlet manga e lerla pous li
Dan diel ar ou; san get bann detay
Li pou aksepte fons drwat dan nou piez.
Ou lepe pa pou sportif. Fatal!
Konpran Lairtes? Aksidan dan zwe.
Vanzans asire. Lerla ou papa
Pou repoz anpe.
LAIRTES
Kont lor mwa Senier!
Lor pwent mo lepe mo pou met pwazon,
Enn pwazon violan; telman li violan
Ki enn gratignir garanti lamor.
KLODIOUS
Bizen pran tou prekosion neseser.
Pa gagn drwa rate. Si premie rate
Bizen enn deziem. Enn piez jabolik.
Alalila! Wi! Fons lor li brit-brit.
Ler li fatige e li rod pou bwar
Mo donn li bwar dan koup anpwazone
– Li pa pardone – Ki sa tapaz la?
Zertrid rantre
Wi Zertrid, gate.
ZERTRID
Ayo bann problem swiv enn deryer lot!
Lairtes, Ofilia finn mor. Nwaye.
LAIRTES
Mor! Nwaye! Kotsa?
ZERTRID
Dan bor larivier
Kot pie zanbourzwa kourbe lor dilo
Pou get vizaz tris dan laglas likid.
Ar filwar fler sovaz li finn dekor
So long seve nwar; met harr dan likou;
Atas lor leren; finn al tro dan bor;
Li glise, tonbe; olie li kriye
Li koumans sante. Amizir so lenz
Vinn lour ar dilo li koumans koule
Al tas dan labou.
LAIRTES
Nwaye dan labou?
ZERTRID
Ayo mo Bondie!
LAIRTES
Dilo finn pran tou,
Peyna plas pou dilo lizie, Bondie.
Pourtan li pe nway dinite enn zom.
Mo’anvi kriye for parol anflame
Me larm pe tengn tou. (Li sorti)
KLODIOUS
Nou swiv li Zertrid.
Mo’nn sey kalme li me la mo bien kwar
Li pou sap lor kal. Bizen fer kiksoz. (Zot sorti )
AK 5 SENN 1
Dan enn simitier pre kot sato. De kloun (labourer simitier) rantre
KLOUN 1
Eski pou anter li dapre drwatir kan li’nn kas kontour?
KLOUN 2
Fouy so tom kare-kare. Otopsi pa finn trouv zigzag. Ni zigzag, ni jagmaga.
KLOUN 1
Pa konpran. Koumadir dilo la vinn nway li malgre ki li pa’le.
KLOUN 2
Mo kwar.
KLOUN 1
Sirman self-ofans. Si mo nway momem savedir mo responsab. Zerfor I am koupaboul.
KLOUN 2
Ekout to konplis olie to konsians.
KLOUN 1
Nainn do. Dilo laba. Mo mars ver dilo, mo nwaye. Mo finn krisifie momem. Mo dibout isi, dilo vinn ver mwa. Savedir li swisid mwa. Si mo pa tengn mo bobes mo pa gilti. Understand!
KLOUN 2
Pa kone.
KLOUN 1
Mwa ze konn. Zi lor iz enn as.
KLOUN 2
Mwa mo kwar ena marday. Si ti enn ti dimoun pa ti pou gagn drwa pas legliz.
KLOUN 1
Konpran kifer bann gran dimoun kontan swiside. … Nou bann labourer simitier nou bann vre zanfan Bondie.
KLOUN 2
Kifer?
KLOUN 1
Fasil. Nou antere.
KLOUN 2
Aret badine.
KLOUN 1
Reponn mwa. Kisannla plis meyer ki mason ousa sarpantie?
KLOUN 2
Menwizie? Non. … Pa kone.
KLOUN1
Senp beta. Nou. Nou labourer simitier. Nou ranz lakaz pou leternite. Ase travay. Nou tap enn tizafer.
‘Donn mwa de boutey bay Kedou, Samdi mo pey twa…’
Hamlet ek Horasio rantre, dan enn kwen lasenn
HAMLET
Pa fasil ar li. Li fouy tom, sante, bwar larak anmemtan.
HORASIO
Lamor, kadav pa fer li per. Labitid.
HAMLET
Labitid touy santiman, fer lapo vinn epe.
KLOUN 1
Timimi lav zafer la, met zafer la dan zafer la koko…
Dodo baba, dodo baba les papa kourtiz mama.
li avoy enn krann andeor
HAMLET
Get sa krann la. Lontan ti ena enn lalang ladan ki ti konn sante. Aster pe zet-zet li vadire krann enn kriminel. Ti kapav latet enn politisien ki ti kwar li ti zis enn tigit, bien tigit pli piti ki Bondie. Aster enn nenport pe roul-roul li dan labou.
HORASIO
Lavi sa!
HAMLET
Kikfwa enn roder bout. ‘Ah mo bourzwa, ala ou pete santi bon’.
HORASIO
Pa fasil ar ou Senier.
HAMLET
Nou tou pou fini koumsa. Kout lapel dan lagel.
KLOUN 1
Bay Abou, trap to direksion, vir to manivel …
Dalennatana amorris bahout atcha
Dan Lenn ou mete langouti
Amorris ou mete kalson, palto.
li avoy enn lot krann
HAMLET
Enn lot? Krann enn avwe? Aste later mem. Later preskripsion, labar; papie tenbre, papie lavant, papie ipotek. Kot tousa amenn nou? Sis pie par kat.
HORASIO
Enn ta senn dan vid.
HAMLET
Eh gran dimoun, pou kisannla sa tom la?
KLOUN 1
Pou mwa gran dimoun.
li sante
Bay Abou, trap to direksion, vir to manivel …
Dalennatana amorris bahut atcha …
HAMLET
Pa manti. Pou oumem sa. Ou anplen ladan.
KLOUN 1
Fel. Mo ladan me li pa pou mwa. Li pou mwa me li pa pou mwa.
HAMLET
Pou ki misie sa?
KLOUN 1
Pa pou enn misie.
KLOUN 2
Pou …
KLOUN 1
Twa res trankil. Fouye, mo dir twa.
HAMLET
Pou enn madam.
KLOUN 1
Non. Pa’nkor vinn madam, mo kwar. Ni madam, ni mamzel. Enn kadav.
HAMLET
Gorl! Boul pe devire Horasio. Vre lespri dan simitier. Depi lontan ou fer sa metie la?
KLOUN 1
Mo ti koumanse kan Lerwa Hamlet, ke die ramas son am, ti kas konte Lerwa Fortinnbras.
HAMLET
Komie banane?
KLOUN 1
Nenport ki gopia konn sa. Samem lane Prens Hamlet ti ne. Pov jab la, tann dir so latet finn gate, katorz ventwit. Akoz samem finn avoy li, mo kwar … Moris.
HAMLET
Kifer Moris?
KLOUN 1
Ou pa kone? Zot tou fou laba. Personn pa pou remarke.
HAMLET
Ki laz li ena?
KLOUN 1
Fer trant an, non.
HAMLET
Apre komie letan enn lekor pouri net?
KLOUN 1
Depann. Set, wit an. Apart latet dir.
HAMLET
Latet dir?
KLOUN 1
Pran plis letan.
HAMLET
Pou kisannla sa krann la?
KLOUN 1
Enn bezsominn. Enn fwa li ti fer mwa gagn latet. Yorik ti so nom. Bachara Lerwa.
HAMLET
Yorik?
KLOUN 1
Mo dir ou.
HAMLET
Mo gete. (Li pran krann la) Mo ti konn li Horasio. Enn gran komik! Souvan li ti zwe ar mwa kan mo ti zanfan. Mo boulverse Horasio. Gagn noze. Mo rapel li ranpli ar lavi, ar lespri. Li ti fer enn lasal dimoun riye. Zordi li zis enn tetdemor. Dir dimoun ki fer zot fanor ala ki nou tou vini. Horasio dir mwa enn kou.
HORASIO
Ki zafer Senier?
HAMLET
To kwar mem Alexandre Le Grand ti vinn koumsa?
HORASIO
Unhun!
HAMLET
Santi pi koumsa? Wek! (Li poz krann la anba.)
HORASIO
Wi Senier.
HAMLET
Nou later, nou pou vinn later. Nou tou. – Atansion! Lerwa, Larenn ek zot latouraz.
Klodious, Zertrid, Lairtes, enn pret ek bann nob swiv enn serkey, rantre.
Horasio, pa enn lanterman normal. Kapavet swisid. Nou koul deryer laba pou gete.
Hamlet ek Horasio al kasiet
LAIRTES
Samem tou seremoni?
PRET
Lairtes,
Nou soupsonn ki ou ser finn swiside;
Eksepsionelman nou pe ferm lizie
Me pa dimann plis.
LAIRTES
Mo dir ou mo ser pa pou’al dan lanfer;
Zoli fler sakre pou pous lor so tom.
HAMLET
Ayo Bondie! Ofilia?
ZERTRID
Ofilia
Adie, zoli Ofilia. Mo ti kwar
To ti pou vinn mo belfi me abba.
Pa sa. Pa sa.
LAIRTES
Ofilia, Ofilia
Ekout larm enn frer ki dan dezespwar.
Pa zet later avan mo anbras li.
Li sot dan lafos
Aster zet later ziska tous lesiel …
– Anter mor ek vivan –
HAMLET
aret kasiet
Kisannla kriye for-for so douler
Vadire pe rod fer lesiel grene?
Momem King Dannmark.
Lairtes sorti dan lafos, may Hamlet par so kole
LAIRTES
To plas dan lanfer.
Zot lager
HAMLET
To koze pa bon. Larg mo lagorz ta.
Get sa Lairtes, mo pa sap lor kal
Brit-brit me tansion, pa rod provok mwa.
Larg mwa mo dir twa.
KLODIOUS
Separ zot!
ZERTRID
Hamlet, Hamlet, mo garson.
HORASIO
Senier kalme ou.
Bann nob ki ti prezan separ zot
HAMLET
Mo ‘si mo kapav kriy for mo douler.
ZERTRID
Ki douler Hamlet?
HAMLET
Mo ti kontan Ofilia. Enn milion
Frer pa kapav tous lipie mo lamour.
KLODIOUS
Les li Lairtes. So latet pa bon.
ZERTRID
Pa pran li kont.
HAMLET
Ale! Montre seki to kapav fer.
Kriye for, plore; bat to lestoma?
Mo ‘si mo kapav. Anter mwa vivan;
Zet later par tonn, zet montagn lor mwa
Ziska tom la zwenn dife dan soley.
ZERTRID
Li malad, pov jab. Dan enn timama
Kouma so koler pase li pou’enn lot.
Pa pran li kont, li pa pou fer ditor;
Li pou vinn dou net kouma enn agno.
HAMLET
Kifer ou’nn fer sa? Pa’nn fer fos ar ou.
Pa fer nanye. Ariv seki ariv:
Kok la pou sante, soley pou leve. (li sorti)
KLODIOUS
Al vey li Horasio. Tansion maler!
Horasio sorti
(ar Lairtes) Pa bliye seki yerswar nou ti dir.
Ler finn arive pou pas alatak –
Zertrid fer kikenn okip nou garson –
Sa tom la pou vinn enn gran moniman.
Biento nou pe zwenn. Pou lemoman …
Pasians! (Zot tou sorti )
AK 5 SENN 2
Dan lasal tronn Sato Elsinor. Hamlet ek Horasio rantre
HAMLET
Sa lor enn misie. Aster lor lotla.
Eski to rapel seki ti’arive?
HORASIO
Rapel ki zafer?
HAMLET
Enn zafer ti pe telman manz mo krann
Ki dormi mo pa ti kapav dormi.
Vire, tourne abba. Somey nayba.
Mo fer enn fouka – to kone parfwa
Fouka, plis ki zoli plan, neseser
Kan larezon normal so batri plat –
Ena lame Bondie ladan, matlo!
HORASIO
Unhun!
HAMLET
Omilie lanwit mo leve,
Al dan zot kabinn, kouma enn voler,
Fouy dan zot pos, pran lanvlop ofisiel,
Retourn dan mo kabinn, kas sele la.
Ki mo dekouver? Enstriksion direk
Pou avoy mwa manze. Enn Lerwa sa!
HORASIO
Pa vre!
HAMLET
Ala li la. Gete tomem.
Ekout mo zistwar.
HORASIO
Fouf!
HAMLET
Zot ti kwens mwa.
Ti bizen azir. Kouma to kone
Lor imit stil peyna mo segon.
Mo fabrik enn let ar enstriksion kler
Sot likou sa de la.
HORASIO
Be so sele?
HAMLET
Bondie gran! Bag mo papa ti ar mwa.
Mo’al met nouvo let dan plas ansien la.
Zis lerla bato pirat atake …
Leres to kone.
HORASIO
Rozennkrantz ek Gildernstern zwenn tase.
HAMLET
Zot ti rode non! Pa kwar mo sagren;
Dan rod zot ti bout, zot finn perdi tou.
HORASIO
Ki kalite Lerwa? Ayo Bondie!
HAMLET
Pa dimoun sa! Bebet! Li pa finn zis
Tir lavi Lerwa, polie mo mama,
Li finn osi izirp mo plas lor tronn.
Marday lor marday! Li’nn mem rod touy mwa.
Eski li pa enn krim les li sape;
Malediksion les li fann so malang?
HORASIO
Biento li pou gagn nouvel Langleter.
HAMLET
Antretan lakle li dan mo lame.
To kone, matlo, mo kwar mo’nn fane
Ler mo’nn sap lor kal ar pov Lairtes.
Mo’nn fer fos. Ler li fer so matamor
Mo’nn perdi laboul. Mo sagren aster.
HORASIO
Tansion! Kikenn pe vini.
Zenn Osrik rantre
OSRIK
Bon retour Senier lor later Dannmark.
HAMLET
Mersi gran misie. – To konn sa piaw la?
HORASIO
Non, Senier.
HAMLET
To’ena lasans. Kan to konn li to regrete. Pitay par tonn. Ar pitay li aste tou. Mem promosion dan lakademi tekwa. Enn veritab madriye, makacha fabrike ar restan.
OSRIK
Samazeste finn dir mwa dir ou, si ou ple, si mo permet momem.
HAMLET
Mo pe ple la. Permet ou. Sapo finn fer pou latet pa pou lame.
OSRIK
Fer so Senier.
HAMLET
Fer so? Pa pe fer fre Horasio?
OSRIK
Vremem sa. Bien fre ankor.
HAMLET
Plito so. So ek imid.
OSRIK
Wi, wi bien so, bien imid. Senier, Samazeste finn met enn paryaz ki ou pli for. Savedir …
HAMLET
Li al ver li, met so sapo lor so latet.
Se plus meyeur, n’est-ce pas?
OSRIK
Ekout mwa Senier. Mo’ena zoli niouz, chaud-chaud, il y a fek venu un gentleman, plus que sa ti meurs. Dir ou katalog mantu.
HAMLET
Ah Monsieur, ou deskriptasion so bann qualities zot very expensive. So grandisman peyna so segon apart so prop reflexion ou so prop shadow. Je vous dis il est mamma.
OSRIK
Ou koje montre ou appreciation so value.
HAMLET
Il faut. Il faut.
HORASIO
Pa kapav koz normal?
HAMLET
Ki so nomenclatura?
OSRIK
Lairtes, ou’le dir?
HORASIO
So batri finn plat.
HAMLET
Lairtes?
OSRIK
Ou bien konn li. Li pliskeparfe.
HAMLET
Konn li? Kouma dan Labib?
OSRIK
Ou kone ki mo’le dir. Konn so ekselans ek so elegans dan lager lepe, dan lexprim. Peyna so segon!
HAMLET
Mo pe tranble.
OSRIK
Samazeste finn met paryaz. Dan sa mach la pa pou ena douz zero. Maximem Lairtes pou gagne se wit-kat, set-senk pa plis.
HAMLET
Si mo dir non?
OSRIK
Mazinn ou repitasion.
HAMLET
O.K, O.K! Dir lerwa mo pe vini. Mo pou sey fer li gagn so paryaz. Si mo fel, laont pou mwa.
Osrik sorti
HORASIO
Mous ver par tonn!
HAMLET
Koripsion finn rant partou. Roderbout, roderdeler ek bweter antoure, fer zako pou enn bout nisa.
Enn lord rantre
LORD
Senier, Samazeste finn bien resevwar ou mesaz. Aster li ole kone si ou pare toutswit ousa ou prefer atann.
HAMLET
Lerwa finn pare, mo pare. Dir li mo pe vini.
LORD
Madam Larenn finn dimann ou koz bien ar Lairtes avan diel.
HAMLET
Madam mo mama ena foul rezon.
Lord sorti
HORASIO
Mo santi lay Senier.
HAMLET
Non, pa per twa. Lepe pa fer mwa per. … Me mo santi koumadir ena problem divan. La mo pe fer fifi.
HORASIO
Non Senier! Pa koz koumsa. Si ou santi bizar prefer ranvway mach la. Les mo’al dir Lerwa ou pa tro bien.
HAMLET
Non Horasio. Siperstision, ezitasion kapon pa pou blok mo lelan. Ena lame Bondie ladan. Si ena pou tonbe aster va tonbe aster. Mo swiv mo desten. Personn pa kone ki lamor ete. Kifer nou per?
Tou finn pare pou gran mach leskrim. Gran seremoni. Lerwa, Larenn ek zot swit finn fini pran plas.
KLODIOUS
Hamlet, kas pognedme ar Lairtes.
Zot kas pognedme
HAMLET
Mo aksepte mo erer; pardonn mwa.
Pa gard dan leker. Met tou mo erer
Lor kont mo foli. Mo pa’nn fer expre.
Akoz mo problem ou finn gagn maler;
Pa ti ena mesanste. Aksidan
Arive.
LAIRTES
Mem mo pa pe rod vanzans
Mo rod lazistis. Pa pou’ena lape
Tank ki mo pa gagn garanti formel
Ki loner fami, loner personel
Sov. Mo aksepte exkiz ou’nn done,
Mo pa pou fer fos.
HAMLET
Mersi. Larg lekours?
LAIRTES
Korek sa. Large!
HAMLET
Lairtes, nou tou kone ou enn zwer;
Konpare ar ou mwa mo’enn joubaner.
LAIRTES
Koz foutan!
HAMLET
Ditou! Non, non pa kwar sa.
KLODIOUS
Osrik, donn zot sakenn so enstriman.
Hamlet, ou kone ki nou finn parye?
HAMLET
Wi Votmazeste. Bien sagren pou dir
Ou finn met paryaz lor seval katar.
KLODIOUS
Pa dakor. Mo kwar mach la pou sere.
LAIRTES
Pa sa lepe la; li enpe tro lour.
HAMLET
Mo peyna problem. Zot tou mem parey.
OSRIK
Bann zwer pare Mazeste. Koumanse?
KLODIOUS
Met bann koup sanpagn lor sa latab la.
Si Hamlet mark premie ou segon pwen
Ousa mark gempoint tir enn salv kanon.
Lerla Lerwa pou bwar so lasante
E dan sa koup la mo pe met enn perl
Ki pli ser ki’ena, pli ser ki kouronn
Mazeste Dannmark. Les tanbour apel
Tronpet; les tropet donn lord kanonie;
Kanon ar lesiel, lesiel ar later.
Lerwa pe bwar lasante Prens Hamlet.
Koumans konba. Ziz fer bien atansion.
Tronpet, mach koumanse
HAMLET
Touse!
LAIRTES
Pa vre!
HAMLET
Refri?
OSRIK
Hamlet enn-zero
KLODIOUS
Donn mo koup. Hamlet, sa perl la pou ou.
Chirz! … Donn li koup la.
HAMLET
Apre deziem rawn.
Touse. De-zero.
LAIRTES
Dakor.
KLODIOUS
Nou garson pe gagne.
ZERTRID
Li pe transpir gro. Ala mo mouswar.
To fer mo loner Hamlet, mo garson.
Donn mwa sa koup la. (Li pran enn koup lor latab )
KLODIOUS
Pa bwar sa Zertrid.
ZERTRID
Mo selebre laviktwar mo garson. (li bwar)
KLODIOUS
(ar limem) Koup anpwazone. Tro tar.
HAMLET
Non ‘Ma. Taler, apre mach.
ZERTRID
Les mo souy to figir.
LAIRTES
Prosenn kout, mo manz li.
KLODIOUS
Sa mo pa sir.
LAIRTES
Ayo! Bwat sa! Mo konsians repros mwa.
HAMLET
Vini Lairtes. Trwaziem, dernie rawn.
Nou met nou tou, fini mach anbote.
OSRIK
Touzour de-zero.
LAIRTES
fer fawl, bles Hamlet
Mo’nn gagn twa!
HAMLET
Kont regleman!
Zot lite e dan aksion zot sanz lepe
KLODIOUS
Separ zot. Zot finn dekontrole.
HAMLET
Sa pou twa.
Li bles Lairtes
Zertrid tonbe
OSRIK
Get Larenn!
HORASIO
Toulede finn blese. Hamlet ou bien?
OSRIK
Lairtes, sava?
LAIRTES
Mo’nn may dan mo prop lak! Justice divine!
HAMLET
Ki finn ariv mo mama?
KLODIOUS
Disan finn fer li tom san konesans.
ZERTRID
Manti Hamlet, manti. …
Pwazon dan diven. (Li mor)
HAMLET
Blok tou laport. Anpes demon sove.
Lairtes tonbe
LAIRTES
Hamlet to blesir mortel. Mo pe pey
Pese ki mo’nn fer isi lor later.
Mo lepe fite kouver ar pwazon
Sitan for, violan li pa pardone.
Mo’nn bles twa ar li; to’nn bles mwa ar li.
Nou pe mor Hamlet kouma to mama.
Enn sel kriminel. Lerwa kriminel!
HAMLET
Pwent lepe fatal mord sa serpan la.
Li bles Lerwa
KLODIOUS
Traizon! Traizon! … Osekour. Ed mwa.
HAMLET
Asasen, vie visie, Dannwa modi
Bwar sa e swiv mo mama dan so tom.
Lerwa mor.
LAIRTES
Li bien merite. So plan jabolik
Finn retourn kont li. Hamlet pardonn mwa
Parey kouma mo’nn pardonn to erer.
Li mor
HAMLET
Bondie pardonn twa. Ayo Horasio,
Mo pe mor mo frer. Pov mama! Adie!
Zot tou ki isi zot pa bien konpran
Ki pe arive. Pa pou gagn letan
Pou mo dir zot tou. Mo bon Horasio
Ler mwa mo’nn ale twa to va dir zot
Seki ti pase.
HORASIO
Senier, mo bon Prens
Pa kit mwa deryer. Zis enn gout ase.
HAMLET
Pa fer sa matlo! Donn mwa sa koup la!
To bizen reste pou to temwagne
Kifer mo finn fer seki mo finn fer.
Rakont mo zistwar…
Tapaz lamars ek kanon deor
Ki sa tapaz la?
OSRIK
Fortinnbras ero lager dan Pologn
Pe salie bann anbasader sorti
Langleter.
HAMLET
Mo lavi pre pou ale.
Explik Fortinnbras … Mo donn li mo vot …
Dir li kifer … aster res zis silans.
Hamlet mor
HORASIO
Ayo mo Bondie! Salam mo bon Prens!
Aster bann anz dan lesiel gid ou pa.
– Kifer larme la pe vinn par isi?
Fortinnbras, anbasader ek larme rantre
FORTINNBRAS
Ki finn arive?
HORASIO
Peyna pir ki sa.
FORTINNBRAS
Veritab masak! Lamor pe donn bal
Dan kaso fernwar. Li pe selebre
Enn lakoup rekor.
ANBASADER 1
Nou finn rant tro tar. Zorey pou ekout
Mesaz spesial finn fini vinn sourd.
Ar kisannla nou kapav fer rapor
Ki Rozennkrantz ek Gildernstern finn mor.
HORASIO
Enn bien long zistwar. Apre lanterman
Mo va rakont zot enn zistwar bien tris:
Zistwar adilter, frer touy frer, erer
Zizman, aksidan, marday, traizon;
Sirtou kimanier boul finn devire.
Apre lanterman.
FORTINNBRAS
Mo bien bizen konn
Foul laverite sirtou ki aster
Mo kapav reklam enn drwa siksesion.
HORASIO
Lor sa isyou la mo’ena enn zafer
Enportan pou dir. Apre lanterman
Kan sitiasion finn revinn normal.
FORTINNBRAS
Lanterman Hamlet pou bizen grandioz
Parski li ti’ena talan dirizan.
Malsans nou’nn perdi valer ek grander
Sitan neseser pou tras lavenir.
RIDO
Tradiksion-adaptasion termine an Septam 2004